Edward Hopper (22 a viz Gouere 1882 e Nyack - 15 a viz Mae 1967 e New York) a oa ul livour hag un engraver stadunanat a labouras dreist-holl e New York, ma oa e stal-labour. Gwelet eo evel un an eus arzourien an naturalouriezh amerikan peogwir e livas dreist-holl buhez pemdez ar renkadoù etre. Er penn-kentañ e livas gweledvaoù parizian ha goude-se e livas gweledvadoù amerikan. En e livadurioù e weler kemmoù ar vuhez sokial er Stadoù-Unanet. Livañ a reas dreist-holl eoullivadurioù, ha sevel a reas ivez skritelloù, engravadurioù, dourioù-kreñv ha dourlivadurioù. En ul lodenn vras eus e oberennoù e weler hiraezh a-zivout Amerika an amzer-dremenet, hag ivez an diforc'h etre an natur hag ar bed modern. Peurliesañ e kinnig tudennoù o-unan ha melkonius.\n1.1 Stummañ ha beajoù da Europa\n1.2 Diskouezadegoù kentañ\n2.1 Perzhioù hag emdroadur\n2.2 Dodennoù pennañ\n2.2.1 Gweledvaoù war ar maez\n2.2.2 Gweledvaoù kêr\n2.2.4 Livañ kevredigezh ar Stadoù-Unanet\n2.2.5 Livañ an digenvez, ar velkoni hag an arallekadur\n2.3 Awen ha levezon\n2.4 Oberennoù Edward Hopper\nStummañ ha beajoù da Europa[kemmañ | kemmañ ar vammenn]\nEdward Hopper a voe ganet e Nyack d'an 22 a viz Gouere 1882. E dud a oa gwerzherien merserezh Mont a reas d'ur skol brevez ha da lise ar gêr ma voe ganet enni. Goude-se ez eas da New York ma teskas ar vicher skeudenner e New York School of Illustrating. E 1900 ez eas da New York School of Art. Eno e kejas ouzh George Bellows, Guy Pène du Bois, Patrick Henry Bruce, Walter Pach, Rockwell Kent ha Norman Raeben. E-touez e gelennerien e voe Robert Henri (1865-1929), ha gantañ e teskas Hopper skeudenniñ senennoù gwirheñvel ar vuhez e kêr.\nA-benn peurglokaat e stummadur ez eas teir gwech da Bariz etre 1906 ha 1910. Gweladenniñ a reas meur a vro all en Europa : an Izelvroioù (Amsterdam ha Haarlem), ar Rouantelezh Unanet (Londrez), Spagn (Madrid, Toledo), Alamagn (Berlin) ha Belgia (Brusel). E-keit ha ma oa en Europa e livas un tregont oberenn bennak. En Europa e kejas ivez ouzh arzouerien amerikan all hag e voe dedennet gant al luc'hskeudenniñ a-drugarez da Eugène Atget. Plijet-bras e voe gant Bro-c'hall ha he sevenadur : pa zistroas d'ar Stadoù-Unanet e kendalc'has da lenn levrioù gallek ha da skrivañ e galleg ivez. Gouest e oa da zibunañ barzhonegoù Verlaine.\nDiskouezadegoù kentañ[kemmañ | kemmañ ar vammenn]\nWashington Square North, ar straed ma oa stal-labour Edward Hopper\nE 1908 en em stalias da vat e New York ma reas tresadennoù bruderezh ha ma oe skeudenner, met ne voe ket plijet-bras gant ar vicher. D'ar mare-se ne live ket kalz, nemet e-pad an hañv. Kemer a reas perzh e meur a ziskouezadeg a-stroll e New York : e 1908 en Harmonie Club hag e 1912 e Mac Dowell Club. E 1909 e werzhas un daolenn evit ar wech kentañ hag en em stalias en ur studio e Washington Square e karter Greenwich Village. E 1915 e savas dourioù-kreñv evit ar wech kentañ ha brudet e teuas da vezañ a-drugraez d'un diskouezadeg e Mac Dowell Club. Brudet e voe da vat etre an daou Vrezel-bed pa voe gouestlet un diskouezadeg dezhañ e-unan e Whitney Studio Club (1920) E 1924 e timezas gant Josephine Verstille Nivison. E 1933 e prenjont un dachenn Cap Cod ma lakjont sevel un ti hag ur stal-labour.\nE 1925 ec'h echuas Edward Hopper e daolennThe House by the Railroad, a zo gwelet evel unan eus e bennoberennoù. Ken abred hag e 1930 e vo prenet gant Museum of Modern Art. Er memes bloavezh e voe prenet Early Sunday Morning gant Whitney Museum of American Art.\nE 1933 e voe kinniget evit ar wech kentañ un diskouezadeg eus holl oberenn Hopper e Museum of Modern Art New York. E 1939 e kemeras perzh e juri Carnegie Institute hag e 1945 e voe dilennet en avant National Institute of Arts and Letters. E 1952 e voe diskouezet e oebrennoù e Diskouezadeg daouvloaziek Venezia. E 1953 e voe anvet Doctor of Fine Arts gant Art Institute of Chicago. Mervel a reas Hopper d'ar 15 a viz Mae 1967 en e stal-labour e Washington Square e New York. E wreg, anvet Josephine Nivison hag a oa livourez ivez, a varvas dek miz goude, ha reiñ a reas he oberennoù da Whitney Museum of American Art. Oberennoù pouezus all a zo e MoMA New York hag en Art Institute Chicago.\nPerzhioù hag emdroadur[kemmañ | kemmañ ar vammenn]\nE taolennoù kentañ Edward Hopper e weler Pariz, dreist-holl ar Saena ha mirdi al Louvre (Le Pont des Arts, 1907 ; Après-midi de juin, 1907 ; The Louvre in a Thuderstorm, 1909 ; Le Pavillon de Flore, 1909). Goude e chomadenn e Pariz (1906-1910) e kendalc'has d alivañ taolennoù a denne da Vro-C'hall ur wech distro d'ar Stadoù-Unanet : Soir bleu (1914) ha flemmskeudennoù parizian (bloavezhioù 1920). Bras e voe levezon gweledvaoù Europa war Hopper.\nP'edo e Pariz e weladennas mirdioù ha diskouezadegoù ha dedennet e voe gant an drivliadelourien (a-drugarez da bPatrick Henry Bruce), ar faouvouriezh hag ivez oberennoù ar vistri izelvroat (Johannes Vermeer, Rembrandt) : pa'z eas d'an Izelvroioù e voe entanet gant An dro-c'hed en noz gant Rembrandt. P'edo e Bro-C'hall e voe entanet gant oberennoù Edgar Degas. Ne voe ket dedennet Hopper gant taolioù-arnod ar gubourien met kentoc'h gant an arzourien wirvoudel (Gustave Courbet, Honoré Daumier, Jean-François Millet). O levezon a weler en e oberennoù kentañ. En daolenn Le Pavillon de Flore (1909, Whitney Museum of American Art, New York) e kaver elfennoù a adkaver en e oberenn a-bezh : diazezet eo an daolenn war un nebeud stummoù mentoniezh eeun, abladennoù livioù bras, hag elfennoù arkitektouriezh (linennoù serzh, re a-blaen ha re skij) a ya d'ober framm diabarzh an taolennoù.\nPa zistroas d'ar Stadoù-Unanet e savas Edward Hopper dourioù-kreñv (1915-1923), skritelloù, engravadurioù (betek 1928) hag ivez dourlivadurioù, diwar atiz e wreg. Tamm-ha-tamm e tilezas gweledvaoù Pariz hag e stagas gant gweledvaoù ha tiez Bro-Saoz Nevez. Er bloavezhioù 1920 e livas taolennoù ma'z implijas livioù teñval, gell ha splann (The City, 1927, Windows, at Night, 1928, Early Sunday Morning, 1930). Pellaat a reas diouzh an drivliadelouriezh hag ec'h implijas abladennoù livioù ha kontrastoù. Ne reas ket kalz poltredoù, war-bouez un emboltred (1925-1930) ha damdresadennoù e wreg Josephine.\nAdstagañ a reas gant tudennoù e dibenn ar bloavezhioù 1920 : Chop Suey, 1929, Tables for Ladies (1930) ha Hotel Room (1931) a zo taolennoù ma weler merc'hed. Diwar 1938 e lakaas muioc'h a dudennoù oberiant en e daolennoù : Compartiment C, Car 293 (1938), Cape Cod Evening (1939), Nighthawks (1942).\nMuioc'h a zonder psikologel a gaver en dudennoù a livas er bloavezhioù 1950-1965 ha diskouez a reas tud o taremprediñ tud all autres (Summer Evening, 1947 ; Four Lane Road, 1956). Tamm-ha-tamm e lakaas splannoc'h ivez an diforc'h etre diabarzh ha diavaez. En taolennoù ma tiskouezas pezhioù e voe nebeutoc'h-nebeutañ a draoù enno : e Rooms by the Sea (1951) ez eo kuzhet an arrebeuri a-dreñv ur voger hag e Morning Sun (1952) n'eus nemet ur gwele er gambr. Tennañ a ra e daolennoù da eñvorennoù adsavet pe da senennoù leurenneiet kentoc'h evit da skeudennoù gwirheñvel. C'hoari a reas ivez gant ar perspektiverezh (Rooms by the Sea, 1951) evel ma reas René Magritte.\nDodennoù pennañ[kemmañ | kemmañ ar vammenn]\nGweledvaoù war ar maez[kemmañ | kemmañ ar vammenn]\nEdward Hopper a livas dreist-holl gweledvaoù war ar maez e biz ar Stadoù-Unanet : Cap Cod ha Bro-Saoz Nevez hag e dourioù-tan (Squam Light, 1912, Lighthouse Hill, 1927 ha The Lighthouse at Two Lights , 1929). E-pad e vuhez ez eas da Ganada (1923), beajiñ a reas e diabarzh ar Stadoù-Unanet (1925-1927, 1941) ha da Vec'hiko (1943, 1946, 1951, 1952), met daoust d'ar beajoù-se ez eo dreist-holl aodoù reter ar Stadoù-Unanet a livas. En e weledvaoù n'eus koulz lavarout den ebet : didud eo ar pezh a ginnig, er c'hontrol e tiskouez alies un hent (Road in Maine, 1914) pe un hent-houarn (Railroad Crossing, 1922-1923 ; Railroad Sunset, 1929). An hentoù a servij da skeudenniñ ar beajiñ, an amzer o tremen pe an troc'h etre sevenadurezh ha natur.\nGweledvaoù kêr[kemmañ | kemmañ ar vammenn]\nHopper a blije dezhañ gweledvaoù kêr New York ma oa bet o studiañ ha ma oa o labourat (The New York Restaurant, 1922; Manhattan Bridge Loop, 1928). Livañ a reas ivez kêrioù bihanoc'h (American Village, 1912; Office in a Small City, 1953). En e daolennoù e tiskouez perzhioù ar c'hêrioù modern : lec'hioù tremen (letioù, hentoù-houarn, straedoù), dudi (The New York Restaurant, 1922 ; The Circle Theater, 1936 ; New York Movie, 1939), labour (Conference at Night, 1949), kenwerzh (Drug Store, 1927) pe kejadennoù (Chop Suey, 1929; Nighthawks, 1942). En e oberennoù e weler Amerika vodern ar bloavezhioù 1930, ma tiorroas ar gennad tredeel : ne livas labouradeg ebet.\nMa c'hall labour Hopper hañvalout bezañ tost ouzh hini Norman Rockwell ez eus un diforc'h bras etrezo : skeudennerezh ar c'hêrioù bihan amerikan eo a vez kinniget gant Rockwell padal e tiskouez Hopper ez eus enno kement a zigenvez hag er c'hêrioù bras.\nTi e Cape Cod, damheñvel ouzh Coast Guard Station , 1927\nDedennet-tre e oa Hopper gant an arkitektouriezh ha kalz damdresadennoù savadurioù a savas p'edo e Pariz. Er bloavezhioù 1920 e teuas da vezañ brudet gant e zourlivadurioù ma tiskouez tiez an XIXvet kantved}. Arouezius eus an amzer-dremenet eo ar savadurioù livet gantañ, peurliesañ emaint gronnet gant gant an natur a seblant bezañ spontus. E taolennoù' zo ez eo ar savadur e-unan a seblant spontus evel en daolenn House by the Railroad (1925). Da-heul e livas meur a daolenn (senennoù e kêr pe war ar maez) ma vesk linennoù fin ha re ledan, gant kalz sklêrijenn ha gant tudennoù digenvez a seblant tapet en un trap.\nE livadurioù Edward Hopper e weler savaduriom ha tiez da veur a vare war an deiz, evel ma rae an drivliadelourien : diouzh ar mintin (Early Sunday Morning, 1930; Morning Sun, 1952) pe diouzh an noz (Cape Cod Evening, 1939; Railroad Sunset, 1929), pa'z a ar skeudoù war hiraat ha pa vez splannoc'h ar c'hontrastoù. E meur a daolenn e livas an noz ivez (Nighthawks, 1942; Rooms for Tourists, 1945; Conference at Night, 1949).\nLivañ kevredigezh ar Stadoù-Unanet[kemmañ | kemmañ ar vammenn]\nEn oberennoù Edward Hopper e weler buhez pemdez an Amerikaned (american way of life), kreñvaet eo efed an taolennoù gant munudoù gwirheñvel : bruderezh (Chop Suey, 1929), arrebeuri kêr (Early Sunday Morning, 1930). An hentoù-houarn, ar moteloù, an straedoù didud pe ar stalioù dour-tan a zo arouezius ivez eus ar vuhez er Stadoù-Unanet. E Nighthawks (1942, Art Institute of Chicago) e tiskouez deomp pratikoù digenvez en un diner. Bras eo ar c'hontrast etre diabarzh ar stal ma'z eus gouloù neon ha teñvalijenn an diavaez.\nE taolennoù Hopper e weler ivez ur gevredigezh o cheñch dre ma tiskouez bed ha buhez ar renkad etre, hag az eas war-raok e penn-kentañ an XXvet kantved. E Gas (1940) hag e Western Motel (1957) e weler ganedigezh kevredigezh ar c'hirri-tan. An hentoù, an hentoù-houarn hag ar pontoù a zo arouezioù eus ar vodernelezh, eus ar beajiñ hag eus mestroni tiriad ar Stadoù-Unanet. Gant Cobb's Barns, South Truro (1930-1933) e tiskouez deomp heuliad enkadenn 1929. Diskouez a ra an digenvez er c'hêrioù bras deomp hag ivez tudennoù o deus keuz eus Amerika gozh o vont diwar-wel.\nE taolennoù' zo e tiskouez ivez dieubidigezh ar merc'hed a oa kroget goude ar Brezel-bed kentañ : merc'hed livet o dremm betek re e Chop Suey (1929). Dilhad berr ha skañv (South Carolina Morning, 1955; Summer, 1943). Daoust ma'z a ar merc'hed war frankaat e vezont diskouezet bresk hag o-unan gant Hopper (A Woman in the Sun, 1961).\nHopper a livas ivez merc'hed en o noazh (Eleven AM, 1926; A Woman in the Sun, 1961), taolennoù a denn d'an erotegezh (High Noon, 1945) pe d'ar sellerezh (Night Windows, 1928; Morning in a City, 1944; Morning Sun, 1952).\nLabourat a reas ivez war an darempredoù paotr/plac'h : e Hotel Lobby (1943) e weler uc 'houblad kozh oc'h en em adkavout hag ur plac'h yaouank o lenn en tu-dehou. E Hotel by a Railroad (1952) e weler ur paotr o vutuniñ hag o sellout dre ar prenestr hag e wreg o lenn hep teurel pled outañ. E Cape Cod Evening (1939) e weler ur c'houblad yaouank o kaozeal en ul loggia. E Sunlight in a Cafeteria (1958) e weler ur paotr o sellout ouzh ur plac'h,sur a-walc'h e klasko koazeal ganti. Hag e-barzh Four Lane Road voies (1956) e seblant ar vaouez bezañ o c'hourdrouz e waz a seblant difrom.\nLivañ an digenvez, ar velkoni hag an arallekadur[kemmañ | kemmañ ar vammenn]\nTudennoù Hopper a zo dianv, evel patromoù. Pa seller ouzh o dremmoù ne weler tamm trivliad ebet, evel ma teufe an trivliadoù eus an endro m'emaint ennañ kentoc'h. Pa seller ouzh e daolennoù e verzer memestra an didrouz, ar velkoni, tennder hag argaserezh. Ar straedoù didud hag ar pezhioù bras a laka e dudennoù da vezañ pouezus ha tapet gant an arallekadur war un dro. Alies e kinnig Hopper al lenn da stourm ouzh an digenvez : Hotel Room (1931) pe Compartiment C, Car 293 (1938) e-touez livadurioù all. An tudennoù livet gantañ a seblant bezañ o c'hotoz un dra bennak ivez : e Summer (1943) e weler ur plac'h war-sav ouzh treuzoù un nor, evel ma vefe o c'hortoz e teufe unan bennak da gerc'hat anezhi. Difiñv eo an daolenn, war-bouez ar rideozioù. Da ziskouez an diforc'h etre diabarzh ha diavaez e'ch implijas Hopper prinistri, dorioù pe kontrastoù gouloù. En daolenn Rooms for Tourists (1945) ez eus gouloù en diabarzh padal ez eo teñval an diavaez. An aer pe ar gouloù e diabarzh ur pezh a ziskouez an emsell.\nAwen ha levezon[kemmañ | kemmañ ar vammenn]\nAwenet eo bet Edward Hopper gant oberennoù ar XVIIvet kantved ( Velázquez, Rembrandt, Vermeer) ha re an XIXvet kantved : Goya, Daumier, Manet. Plijout a rae kalz dezhañ oberennoù Edgar Degas, hag an doare ma kinnige an egor hag a linennoù beskellek a gaver en e daolennoù. Hopper a blije dezhañ ivez barzhonegoù Ralph Waldo Emerson ha kelennadur Carl Gustav Jung ha Sigmund Freud. Alies eo bet keñveriet e daolennoù gant pezhioù-c'hoari Henrik Ibsen (1828-1906).\nEdward Hopper a blije ar sinema dezhañ, ha gwelet e vez levezon ar 7vet arz en e oberennoù. Tennañ a ra labour Hopper d'al luc'hskeudenniñ, evel ma weler e (Office in a Small City (1953), American Village (1912), The City (1927), House by the Railroad (1925), ha Two Comedians (1965).\nEvit a sell ouzh Nighthawks (1942) e lavaras Hopper e oa bet levezonet gant an danevell The Killers gant Ernest Hemingway.\nMeur a filmaozer en deus implijet oberennoù Edward Hopper : Alfred Hitchcock a implijasHouse by the Railroad (1925) da batrom evit ti Psycho (1960). E daolenn Night Windows (1928) a laka da soñjal er film Rear Window (1954).\nMenegomp ivez George Stevens (Giant, 1956), Terrence Malick, Sam Mendes, Wim Wenders (Paris, Texas, 1984; The End of Violence, 1997), Tim Burton (Sleepy Hollow, 1999), Alan Rudolph (Choose me, 1984), Peter Greenaway (The Cook, the Thief, his Wife and her Lover , 1989), Warren Beatty (Dick Tracy, 1990), ar Vreudeur Coen (Barton Fink, 1991) pe c'hoazh Woody Allen (Sweet and Lowdown, 1999). Jackson Pollock, Francis Bacon hag Edward Hopper eo an tri livour a blij ar muiañ d'ar filmaozer stadunanat David Lynch.\nOberennoù Edward Hopper[kemmañ | kemmañ ar vammenn]\nLivadurioù pennañ Edward Hopper :\nPainter and Model 1902-1904 Whitney Museum of American Art livour, plac'h, noazhder, taolenn\nBridge in Paris 1906 Whitney Museum of American Art Pariz, pont\nLe Pont des Arts 1907 Whitney Museum of American Art Saena, pont, Louvre \nAprès-midi de juin 1907 Whitney Museum of American Art Louvre, Saena, pont\nLes lavoirs à Pont Royal 1907 Whitney Museum of American Art Saena, poull-kannañ, pont\nLouvre and Boat Landing 1907 Whitney Museum of American Art Louvre, Saena, kae-lestrañ\nThe El Station 1908 Whitney Museum of American Art ti-gar, hent-houarn \nSummer Interior 1909 Whitney Museum of American Art plac'h, kambr, gwele, noazhder \nThunderstorm 1909 Whitney Museum of American Art Louvre, Saena, pont, bagoù\nLe Pont Royal 1909 Whitney Museum of American Art Louvre, Saena, pont\nLe Quai des Grands Augustins 1909 Whitney Museum of American Art pont, straed, savadur\nLe pavillon de Flore 1909 Whitney Museum of American Art Louvre, Saena\nThe Wine Shop 1909 Whitney Museum of American Art tavarn, pont, koublad\nAmerican Village 1912 Whitney Museum of American Art straed, ti, kirri\nSquam Light 1912 tour-tan, tiez, bagoù\nQueensborough Bridge 1913 Whitney Museum of American Art New York, pont \nSoir bleu 1914 Whitney Museum of American Art furlukin, koublad, plac'h, sigaretennoù\nRoad in Maine 1914 Whitney Museum of American Art Maine, natur, hent \nBlackhead, Monhegan 1916-1919 Whitney Museum of American Art Maine, gweledva, mor \nStairways 1919 Whitney Museum of American Art diri, dor, koad\nThe New York Restaurant 1922 Muskegon Art Museum\nMichigan preti, koublad, plac'h \nRailroad Crossing 1922-1923 Whitney Museum of American Art hent-houarn, hent,\nHouse by the Railroad 1925 Museum of Modern Art hent-houarn, ti \nSelf-Portrait 1925-1930 Whitney Museum of American Art emboltred \nSunday 1926 Dastumad Phillips\nWashingon DC den, straed, savadurioù \nDrug Store 1927 Museum of Fine Arts, Boston apotikerezh, noz, straed \nLighthouse Hill 1927 Dallas Museum of Art tour-tan, ti, torgenn \nCoast Guard Station 1927 Montclair Art Museum ti\nAutomat 1927 Des Moines Art Center plac'h, tavarn, prenestr,\nThe City 1927 University of Arizona Museum of Art kêr, straedoù, savadurioù \nNight Windows 1928 Museum of Modern Art noz, prenestr,\nAmerican Art New York, hent-houarn, gouloù-straed\nRailroad Sunset 1929 Whitney Museum of American Art hent-houarn, gweledva, serr-noz \nThe Lighthouse at Two Lights 1929 Metropolitan Museum of Art tour-tan, ti \nChop Suey 1929 Dastumad prevez tavarn, merc'hed, koublad\nEarly Sunday Morning 1930 Whitney Museum of American Art straed, savadurioù,\nTables for Ladies 1930 Metropolitan Museum of Art preti, merc'hed\nSan Antonio tiez, torgennoù \nCobb's Barns, South Truro 1930-1933 Whitney Museum of American Art grañj, gweledva, torgennoù\nand Hartford 1931 Indianapolis Museum of Art hent-houarn, tiez, gwez\nHotel Room 1931 Diazezadur Thyssen-Bornemisza leti, kambr, gwele\nDauphinée House 1932 ACA Galleries hent-houarn, ti\nand Sculpture Garden leti, koublad, lenn \nMacomb’s Dam Bridge 1935 Brooklyn Museum pont, stêr\nThe Circle Theater 1936 Dastumad prevez c'hoariva, straed savadur\nCarnegie Institute Cap Cod, tiez \nCar 293 1938 Dastumad IBM Corporation tren, plac'h, lenn, pont \nNew York Movie 1939 Museum of Modern Art New York, sinema,\nWashington DC Cap Cod, koublad, ki, ti, koad \nGround Swell 1939 Corcoran Gallery of Art bag, mor, houlenn,\nGas 1940 Museum of Modern Art stal, paotr, koad, hent \nOffice at Night 1940 Walker Art Center (Minneapolis) burev, plac'h, paotr, prenestr \nNighthawks 1942 Art Institute of Chicago tavarn, plac'h, paotred,\nAmerican Art hent-houarn, tren, savadurioù\nHotel Lobby 1943 Indianapolis Museum of Art ostaleri, koublad, plac'h, lenn \nSummer 1943 Delaware Art Museum plac'h, savadur, prinistri\nSolitude 1944 Dastumad prevez ti, koad, hent\nMorning in a City 1944 Williams College Museum of Art plac'h, noazhder, kambr,\ngwele, prenestr, kêr\nRooms for Tourists 1945 Yale University Art Gallery ti, noz \nWest Palm Beach ti, koad \nSummer Evening 1947 Dastumad prevez koublad, noz, ti \nAmerican Art, Youngstown OH. ti, diri, paotr \nSeven AM 1948 Whitney Museum of American Art mintin, koad, ti\nNoon 1949 Dayton Art Institute ti, plac'h\nConference at Night 1949 Wichita Art Museum plac'h, paotred\nCape Cod Morning 1950 National Museum of American Art Cap Cod, plac'h, ti, koad \nRooms by the Sea 1951 Yale University Art Gallery kambreier, mor, dor \nMorning Sun 1952 Columbus Museum of Art plac'h, kambr, gwele,\nHotel by a Railroad 1952 Hirshhorn Museum and Sculpture Garden kambr, koublad, prenestr,\nSea Watchers 1952 Dastumad prevez koublad, mor, ti, avel,\nOffice in a Small City 1953 Metropolitan Museum of Art burev, paotr, prenestr, savadurioù \nSouth Carolina Morning 1955 Whitney Museum of American Art plac'h, ti\nHotel Window 1956 Dastumad The Forbes Magazine ostaleri, prenestr, plac'h, kêr\nFour Lane Road 1956 Dastumad prevez koublad, stal, hent\nWestern Motel 1957 Yale University Art Gallery ostaleri, karr\nSunlight in a Cafeteria 1958 Yale University Art Gallery tavarn, pac'h, paotr,\nExcursion into Philosophy 1959 Dastumad prevez koublad, kambr\nSecond Story Sunlight 1960 Whitney Museum of American Art koublad, lenn, ti, koad \nWashington DC gweledva, lenn, paotred\nmerc'hed, hent, heol \nA Woman in the Sun 1961 Whitney Museum of American Art plac'h, noazhder, prenestr,\nNew York Office 1962 Montgomery Museum of Fine Arts New York, burev, plac'h, prenestr \nIntermission 1963 Dastumad prevez plac'h, kador-vrec'h\nSun in a Empty Room 1963 Dastumad prevez kambr, prenestr, koad \nChair Car (gwerzhet e 2005, 10 865 milion a euroioù) 1965 Dastumad prevez plac'h, lenn \nTwo Comedians 1965 Dastumad prevez koublad, dilhad, c'hoariva \n1919 : priz kentañ kenstrivadeg vroadel United States Shipping Board Emergency Fleet gant ur skritell.\n1923 : Logen Prize gant Chicago Society of Etchers\n1955 : medalenn aour al livañ gant National Institute of Arts and Letters\n1960 : priz Art in America\nHoll ziskouezadegoù New York, nemet ma'z eus meneget lec'hioù all\n1908 : diskouezadeg a-stroll, Harmonie Club\n1912 : diskouezadeg a-stroll, Mac Dowell Club\n1915 : diskouezadeg a-stroll, Mac Dowell Club\n1920 : kentañ diskouezadeg hiniennel (eoullivadurioù), Whitney Studio Club.\n1922 : diskouezadeg flemmskeudennoù, Studio Club.\n1924 : diskouezadeg dourlivadurioù, Frank K. Rehn Gallery.\n1926 : diskouezadeg dourlivadurioù, Boston Art Club (Boston).\n1927 : diskouezadeg dourlivadurioù, eoullivadurioù hag oberennoù moullet, Rehn Gallery.\n1928 : diskouezadeg dourlivadurioù, Morgan Memorial, Hatford, Connecticut.\n1929 : diskouezadeg e Frank K. M. Rehn Gallery.\n1933 : diskouezadeg hollek kentañ (kilsell) e Museum of Modern Art.\n1934 : diskouezadeg en Arts Club Chicago.\n1950 : diskouezadeg hollek (kilsell) e Whitney Museum of American Art ; kinniget goude-se e Mirdi arzoù-kaer Boston]] hag e Detroit Institute of Arts.\n1959 : diskouezadeg e Currier Gallery of Art, Manchester (New Hampshire), kinniget goude-se e Rhode Island School of Design (Providence)\n1964 : diskouezadeg hollek (kilsell) e Whitney Museum of American Art, kinniget goude-se en Art Institute de Chicago\n1989 : diskouezadeg e Marsilha (Mirdi Cantini).\nE 2004 : un dibab livadurioù gant Hopper a voe kinniget en Europa : e Köln hag en Tate Modern e Londrez, ma teuas 420 000 gweladenner dindan tri miz.\n6 a viz Mae - 19 a viz Eost 2007 : oberennoù 1925-1950 e Mirdi arzoù-kaer Boston : 50 eoullivadur, 30 dourlivadur ha 12 engravadur.\n2010: diskouezadeg hollek (kilsell) e Diazezadur ar Peniti, Lausanne: 160 taolenn brudet-kenañ\nDaniel Royot, Jean-Loup Bourget, Jean-Pierre Martin, Histoire de la culture américaine, Paris, P.U.F., 1993, (ISBN 2130454895)\nRolf Günter Renner, Edward Hopper, Taschen, 2001, (ISBN 3822814377)\nA-stroll, Edward Hopper, savet da-geñver « Edward Hopper », 23 a viz Even / 24 a viz Gwengolo 1989, Mirdi Cantini, Marseille, Adam Biro (ISBN 2876600498)\nÉric Darragon, Richard R. Brettell, Edward Hopper. Les années parisiennes 1906-1910, Le Passage, (ISBN 2847420517)\nJean-Paul Hameury, Edward Hopper, Folle Avoine, 1992.\nJean Foubert, « Edward Hopper, David Lynch : mises en perspectives » in Colloque " Vous avez dit Hopper ? ").\nEdward Lucie-Smith, Lives of the Great 20th-Century Artists, Thames & Hudson, 1999, (ISBN 0500237395 )\n↑ 2,0 2,1 2,2 2,3 ha2,4 Edward Hopper (1882-1967), The Artchive : http://www.artchive.com/artchive/H/hopper.html\n↑ Chomadenn gentañ : miz Here 1906 / miz Eost 1907 ; eil hini : miz Meurzh-miz Gouere 1909 ; trede hini : un nebeud sizhunvezhioù e 1910\n↑ 5,0 ha5,1 Collectif, Edward Hopper, 1989, p.117\n↑ 9,0 ha9,1 R. G. Renner, Edward Hopper, 2001, p. 10\n↑ 'America seemed awfully crude and raw when I got back. It took me ten years to get over Europe ; in Brian O’Doherty, American Masters : The Voice and the Myth, New York, Random House, 1973, p.16\n↑ 13,0 ha13,1 D. Royot, J.-L. Bourget, J.-P. Martin, Histoire de la culture américaine, 1993, p.413\n↑ 18,0 ha18,1 Edward Hopper (1882-1967), http://www.cineclubdecaen.com/peinture/peintres/hopper/hopper.htm Ciné-club de Caen\n↑ Collectif, L’Art des États-Unis, troet gant Christiane Thiollier, Citadelles et Mazenod, 1992 (ISBN 2-85088-060-4), p.250\n↑ Collectif, L’Art des États-Unis, troidigezh gant Christiane Thiollier, Citadelles et Mazenod, 1992 (ISBN 2-85088-060-4), p.250\n↑ Cf. Blog La Boîte à Image, "Edward et Woody"\n↑ Edward Hopper, Boston Museum of Fine Arts, http://www.mfa.org/exhibitions/sub.asp?key=15&subkey=2144\nEdward Hopper e lec'hienn National Gallery of Art\nEdward Hopper en Artcyclopedia\nAdtapet diwar « https://br.wikipedia.org/w/index.php?title=Edward_Hopper&oldid=1974130 »


Ar Seizh Alc'houez war Brezhoweb\nPublié le 9/05/11 12:07 -- mis à jour le 00/00/00 00:00\nUr c'hoari skinwel eo Ar Seizh Alc'houez, evit ar grennarded. Ur skipailh skolajidi pe liseidi en deus da drec'hiñ ur skipailh all.\nKevrinoù hag amprouennoù\nDa heul Viviana ez eer war roud 7 alc'houez aet diwar-wel. Evit adkavet anezhe e vo ret d'ar grennarded diskouez o ampartiz, diskoulmañ kevrinoù ha tremen e-biou d'ar pechoù aozet gant an hudourez he daoulagad dous ! Kodoù, runoù, karrezioù-hud, emgannoù gant ar c'hlezeoù, gwaregoù, kerdin… troioù-kamm ha troioù-hud e-leizh a vez dispaket gant Viviana, kement skoilh war hent an trec'h !\nE fin pep rann, ne chomo nemet ur skipailh ! Ha hemañ 'ni eo a vo adkavet en hanterc'hourfenn.\nDeiziadoù skignañ war Brezhoweb\nKardgourfennoù : 4, 11, 18, 25 a viz Mae\nHanterc'hourfennoù : 1añ ha 5 a viz Even\nGourfenn : 15 a viz Even\nAr re a gemer perzh er c'hoari :\nLise Sant-Fransez Lesneven\nSkolaj publik divyezhek Mezkoad Landerne\nSkolaj Diwan ar Releg\nStajidi stummadur hir Skol an Emsav Roazhon.\nKenbroduet gant Gwengolo Filmoù, Dizale, Brezhoweb.\n22029_2.pdf . Source : Brezhoweb\nAr Seizh Alc'houez sur Brezhoweb par Brezhoweb le 09/05/2011\nCet article a fait l'objet de 1146 lectures.


août | 2016 | ur blog eo …\nPublié dans eztaol, kevredigezh\t| Marqué avec arzoù, stuzegezh\t| Laisser un commentaire\nsellit ouzh ar mank pegen jentil eo\nPublié le 26/08/2016 par Yann-Ber\nAr mank a zeu er-maez eus an nijerez\nbotoù boutin ker ruz\nmousc’hoarzh marc’hadour sunerez\nlaouen ar c’hameraour\nlaouen an holl\n500 000 a dud zo bet lazhet\npaotred, merc’hed, bugale\na oa el lec’h fall\nd’ ar mare fall\nreoù all zo beuzet o tec’hout\no fazi eo\nn’ eo ket fazi ar marc’hadour sunerez\ne vicher a ra\nnag ur mousc’hoarzh\nprenit ur sunerez ‘ta\nezhomm en deus botoù nevez\nPublié le 20/08/2016 par Yann-Ber\nDeurus eo bale e kêr Dundee ha rambreal. En em vagañ diwar ar pezh a zeu.\nUr gavell d’ ar c’hazetennerezh ha d’ ar bandennoù treset eo bet ar gêr.\nPoblet e oa gant micherourion hag implijidi bodet aze gant kenwerzh ha greanterezh ar Reverzhi C’hreantel.\nEr bloavezhioù tregont eo kroget al lennegezh lunwezat da ziskouez e fri da vat… Bandennoù ha pajennoù istorioù treset a veze kavet er c’hazetennoù a-raok bezañ strollet en embannadurioù arbennikaet.\nKazetennoù ha lennegezh lunwezel zo bet ur skor d’ ar stuzegezh pobl. Maget e oa an istorioù gant buhez pemdeziek ar vicherourion, savet gant aozourion prederiet gant an tonkad graet d’o c’henseurted. Politikaet, izili oberiant er geoded e oa kazetennerion ha treserion istorioù. Dre o labour, en abeg d’ o nested ouzh gwiskadoù paour ar boblañs, e tiorreent yezh ha lennegezh ar stuzegezh pobl.\nAn dud na ouie ket skrivañ pe lenn a zeske lenn dre ar c’hazetennoù gant ar priz bihan ma oa ur gazetenn. Ar skrid moulet a oa e diraez ar muianiver, ha pep skouerenn a c’halle tremen a hini da hini. Gwir e oa ken evit ar vugale ken evit an oadourion, hag an argerzh zo padet betek ar bloavezhioù pemont d’an nebeutañ pa oa va zad kozh ouzh va lakaat da lenn traoùigoù gantañ er gazetenn a-raok din bezañ degemeret er skol da bemp bloaz.\nPoblet eo bepred kêr Dundee gant un niver bras a dud n’o deus nemet labour o c’horf da c’hounit o bara. D’ ar sadorn da noz eo leun ar baroù gant strolloù paotred ha strolloù merc’hed, bagadoù implijidi ha bagadoù studierion, ha ret eo komz kreñv evit bezañ klevet. Peadra da vezañ badouet war bouez ur bier nemetken ha divizoù diniver.\nTudennoù an istorioù treset kentañ a oa tudennoù brokus, bugale ar bobl a zic’haoue dre fent ha gwidre, dre o zroioù fall, an direizhderioù a gouezhe warno puilh. Disoursi e torrent gant karc’har ar gopradelezh. Ne oa ket tonket tudennoù an istorioù d’ an dienez, zoken ma choment en ur stad bresk. Ar bed a oa kaer ha laouen ganto. Treiñ a raent ar stad graet dezho en ur benveg da sevel ur bed kaer ha brokus, zoken ma raent a-wechoù gant troioù kriz evit dont a-benn. Dindan o fent, e oa desachet sell al labourerion davit un dazont kaer na c’hellent ket c’hwitout da sevel.\nNe oa ket pell seurt lennegezh diouzh ar sorbiennoù. Ar c’hudennoù taolennet a oa ken gwirion ha ken tost ouzh ar vuhez pemdeziek hag ar re kinniget er sorbiennoù, hag e c’hellent bezañ trehontet heñvel dre un ijin prim hag alies fentus.\nAn hevelep tudenn, al louarner (trickster, décepteur), a veze kavet ken er sorbiennoù, ken er filmoù chin (slapstick comedy, burlesque) evel an dudenn krouet gant Chaplin da skouer, pe diwezhatoc’h an dudenn krouet gant Tati e Frañs en e filmoù.\nKavet e oa seurt tudennoù ivez er commedia dell’arte (alese e teue ar slapstick : bataraz Harlikin). Evit gwir e oa kavet seurt tudennoù en oberennoù ar stuzegezhioù pobl dre ar bed a-bezh hag a-dreuz d’ an amzer.\nPezh zo graet e kêr Dundee da geñver eikontvet deiz-ha-bloaz an dudenn Oor Wullie, krouet gant Dudley D. Watkins e 1936 hag embannet e istorioù treset e-barzh The Sunday Post, eo lakaat ur seikont bennak eus an hevelep delwenn war skouer Oor Wullie azezet war e sailh, livet pep skouerenn gant un aozer diforc’h, pe gant bugale ar skolioù, strewet e kêr Dundee en amen d’ an holl.\nUn elfenn dudius eo evit ar stuzegezh pobl.\nEn istorioù Wullie hag en delwennoù ledet e Dundee e kaver an hevelep damant d’ ar gumuniezh tud a vev e kêr.\nNiverus eo an aozadurioù, frammoù, hag embregerezhioù a gemer perzh en darvoud.\nN’ eo ket bras an delwennoù, meurdezus. N’ int ket staliet er-maez diraez an dud, a-us dezho war sichennoù. Ar vugale a bign warno, hag an delwenn a gemer lec’h en o c’hoarioù. Zoken an oadourion a ra se. Abred diouzh ar beure war glan an Tay ‘m eus gwelet ur vaouez oc’h azezañ war an eil sailh a oa e-kichen an hini m’ emañ azezet Wullie evel e derou hag e dibenn pep hini eus e droioù kaer. Hec’h-unan e oa, ha me o tont a-bell ha gwech an amzer ur marc’houarner o heuliañ glann ar stêr.\nPenaos avat e c’hell seurt darvoud bezañ ur c’heflusker, penaos e c’hell bezañ atoret gant pep hini ? Hag ez eus aze un danvez pinvidik a-walc’h d’ober eus an dud niñverion ha n’ eo ket hepken bevezerion o buhez ?\nLivañ war an delwenn un istor treset, pe skeudennoù a zave da istor kêr Dundee zo un elfenn dudius. O livañ e giz tudennoù anavezet gant un niver bras a dud ivez.\nDelwennoù all zo lec’hiet evel-se e-kreiz pemdez tud Dundee hag o tont eus al lennegezh pobl, evel un aerouant ha Desperate Dan, bandenn dreset savet gant aozer Oor Wullie.\nTost ouzh delwenn Desperate Dan, tudenn ur vandenn dreset all gant treser Wullie, e c’haller arvestiñ ouzh delwenn ur marmouz pintet war ur banell gant Angela Hunter. An daou du eus ar banell zo evel daou damm, div skeudenn un istor, gant ur stad derou hag ur stad dibenn, ur «strip» berr. Ur banell gelaouiñ eo, ha c’hoari a ra ar marmous gant al lizherennoù. Skeudenn unan diouzh un tu eus ar banell, al lizhiri zo en o lec’h : Information. Skeudenn daou diouzh an tu all, al lizhiri mesket gant ar marmous a stumm ar gerioù-mañ e scottish Dundee (saozneg rannyezhel) : in ma fair toon. An daou «o» evel en Oor Wullie… O lezel a ran da gavout petra a dalvez e brezhoneg pa n’on ket boaz ouzh ar saozneg ha nebeutoc’h c’hoazh ouzh ar scottish. Marteze ez eus aze un dave d’ ur vandenn dreset all gant an hevelep tresour, Mickey the monkey.\nHa n’ hon eus ket aze un astenn d’ un «arz» a zo d’an holl ? Oberennoù na flastront ket an dud, na reont ket anezho bevezerion luganoù da veuliñ hag azeuliñ o mistri madelezhus ?\nAr meurlarjez a oa un troc’h er vuhez. Ar arz meur zo ivez un troc’h e buhez an dud chadennet en un tonkad er-maez o c’hrap. An arz pobl n’ eo nemet pemdez an dud. Arc’hwelel eo. Talmañ a ra ar vuhez, lakaat ar vugale da c’hoari, degas d’ an dud un eztaol eus ar pezh ez int eus ar pezh a vuhezont, un emouezañ ouzh an andon kened ez int, ouzh o barzhoniezh kement hag ouzh o skiant.\nHa ne c’hell ket bezañ roll un arz lakaat an dud da deurel o flac’hoù, o skoaziadoù, an aluzenoù a daoler outo, ha bezañ denion, en o rezid ?\nAn eil gwech eo din bezañ fromet gant ur geoded hag en em lakaat da soñjal n’eo ket ken pell se ur bed rezidek. Digor e chom an dremmwel, n’eus nemet da sevel an daoulagad.\nPublié dans eztaol, kevredigezh\t| Marqué avec arzoù, handerc'hañ\t| Laisser un commentaire\nGwerc’hez ar Macdo\nPublié le 16/08/2016 par Yann-Ber\nAr vaouez-se azezet ouzh taol ar MacDo, gant he bugel melegan.\nYaouank, na yaouank eo.\nSioul int o daou, seder.\nHe blev hir zo savet ha strobet a-fuilh a-us d’ he fenn, he arvrec’h zo enlivet warni ur skeudenn liesliv, he daoulagad zo kollet war ur poent diwelus, pell, pell. Livioù glan, lunioù glan, gouleier glan.\nN’he deus ket neuz dilaouen tud du-mañ.\nN’he deus ket o sell otus.\nN’he deus netra a lavarfen.\nPep tra a c’hell bezañ. Pep tra eo.\nDiles eo ar pezh a ro da welout anezhi daoust d’an tres eeun roet d’ ar selloù.\nKaeroc’h eget Gwerc’hez he bugel taolenn lieskantvloaziat ar mirdi a vaman dirak he livioù hag he aour.\nGlan he livioù.\nTerriñ a ra karc’har pemdeziek an dispriz, an digasted bannet war ar bobl-se,\nNe c’hortoz den, tra.\nAsantiñ a ra d’ an diaesañ, d’ an disterañ,\nPeogwir eo hi ar gaerañ, ken eeun ha tra.\nEmvataat a ra gant ar bruzhun denelezh goulezet dezhi pa ‘z eo hi ar bed.\nOber rezidek he bezañs e seurt lec’h beveziñ,\nEvel nep ober rezidek ne endalc’h ket an dazont.\nReiñ a ra tro dimp bezañ.\nPublié le 09/08/2016 par Yann-Ber\nAr plac’hig dirak an aerouant. N’ eo ket bet lakaet dirak, n’ eo ket bet kaset aze. Hi zo dirak an aerouant. Dargouezh. Ramzel eo, amañ, e-kreiz ar straed ma tremen an holl. Un delwenn en arem, aour ha glas. Bihan tre eo ar plac’hig. Gant he daoulagad, he dornig, e kemer ment an euzhvil, souezhus ha boutin, pemdeziek. A-istribilh ouzh dorn all ar plac’hig ur boupinell.\nArz ? Ya, ar pred-se zo barzhoniezh, arz. Krouet eo bet gant ar plac’hig. Hi a zegas d’ an delwenn arz. Arz e-touez an holl. Nit.\nN’ em eus graet nemet dastum.\nTrugarez vras d’ ar re a oar prientiñ amveziadoù d’ an dic’hortoz, d’ar varzhoniezh, d’ an denel, da gement a zle bezañ tra ar pemdez.


Thème » Politique - Politikouriezh » Autres - All\nAN EGOR ISTOREK\nle : 24. 04. 2007 [02:45]\nBrav eo eztaoliñ mennadoù a eneberezh ouzh ar galloud sujer: Ma ne embregeromp ket diouzhtu war an dachenn an eneberezh-se, ez eo gevier ar mennadoù. Setu ar pezh a glaskan displegañ da dud "Adsav!". An Emsav zo hor Stad. Ur Stad vihan eo, hogen ur Stad memestra a c'hell emdreiñ gant tud sirius abegetaet!\nEvit pep emsaver e krog distruj ar galloud sujer el lec'hioù m'en deus krap : En e vuhez hag e buhez e genvroiz, Al ledemsaver (paotr ar "Mouvement breton&quot zo ur "Breizhad" oc'h asantiñ d'an Emsav ha war un dro d'ar Stad c'hall, o herzel ouzh an Emsav. Breinet eo e asant gant e harzadur.\nSetu perak e rank an darempred etre emsaver ha ledemsaver bezañ unan a eneberezh. O kas da get harzadur al ledemsaver e kas da get krap ar galloud sujer diwar vuhez ar Vrezhoned.\nAn eneberezh-.se e par an hiniennoù ha -war se e ranker pouezañ - zo an eneberezh emsavel andoniek : dioutañ e vez deveret ha warnañ e vez diazezet an eneberezh e par ar frammoù ez eo ar brezel dispac'hel.\nwar al liammerezh andoniek ha war an eneberezh andoniek diorreet gant pep emsaver en e zarempredoù personel fetis emañ diazezet ar framm. Ar framm ned eo netra nemet ar furmekadur hag ar c'hreizennadur ret diwar an andonioù-se eus ar gremm dispac' hel.\nDrezañ e-unan, ar framm ne lakay nepred da ziwanañ na liamm emsavel na troc'h emsavel el lec'h ma n'eus netra, Holen ar vro eo an Emsav, met an holen-se a zeu eus buhez an emsaverion, ne vez ket degaset d'o buhez gant an Emsav.\nKent mont pelloc' h e raimp un evezhiadenn all a-zivout an degouezh Maodez. Ur c'hleñved o deus an danvez emsaverion da ziwall dioutañ, a zo unan eus kleñvedoù bugeliezh an dispac'herion : ar spered a strollad eo. Dre natur en em stag pep hini ouzh ar stroll tud ma labour ganto hag e pella diouzh ar strolloù aIl, ken ma tenn ar stagadur hag ar pelladur naturel-se da gemer lec’h al liammoù emsavel hag an troc'hoù emsavel.\nSeurt spered a strollad a ro da gompren al lizheroù dislavarus a zegouezh gant an Emsav. : "Me oar emañ ar gwir ganeoc' h, met me rank chom er strollad m' emaon", Gwall glañv eo ar strollad a vir e izili diwar-bouez un dislavar. Spisaomp c'hoazh : an eneberezh emsavel n'eo ket forzh petore eneberezh. " Soliet eo war boellelezh an Emsav, ha n'en deus ket nemeur da welout gant an eneberezhioù hep sol poellel, leun a zislavaroù a zo frouezh ar spered a strollad.\nDidruez eo un emsav yac'h ouzh e fazioù hag e zislavaroù. Gwell eo dezhañ bezañ re griz outo eget gouzañv dallidigezh dre berzh ar spered a strollad. Un emsav a glask goleiñ oberoù diemsavel e izili gant digarezioù a seurt gant: "Hemañ zo unan ac'hanomp. N'hon eus ket d'e dagañ" zo ar flaer gantañ. En em gondaonet en deus da zerc'hel e stronk en e gorf ha da vreinañ gantañ.Emsav Kerzu 69.


Emgann Tanga - Wikipedia\n3 a viz Du - 5 a viz Du 1914\nTanga, Tanzania, Afrika Reter German\nRouantelezh-Unanet Impalaeriezh alaman\nJeneral Arthur Aitken Jeneral Paul von Lettow-Vorbeck\n8000 Impalaeriezh alaman\n148 steuziet 16 alaman\n76 alaman hag askari gloazet\nKorfoù soudarded indian.\nEmgann Tanga, lesanvet Emgann ar gwenan, a oa bet ur c'hwitadenn veur gant un nerzh kas savet gant Indianed lu Rouantelezh-Unanet pe nerzh "B" dindan urzhioù ar Major Jeneral A.E. Aitken da aloubiñ Reter Afrika dindan beli Alamagn (Tanzania hiziv-an-deiz dreist-holl) e-pad ar C'hentañ Brezel-bed. Harpet e oa bet an nerzh-kas se gant un nerzh all "c" anezhi a voe talet ivez e menezioù Longido ul lodenn izel d'ar C'hilimanjaro.\nBez e voe ar c'hentañ emgann bras eus ar brezel e Reter Afrika. An nerzhioù Unanet kalz galloudusoc'h a voe riñset gant nerzhioù munut Alamagn savet gant Askari ha nebeut emezelidi trevadennel dindan urzhioù al Letanant Koronal Paul von Lettow-Vorbeck.\nAdtapet diwar « https://br.wikipedia.org/w/index.php?title=Emgann_Tanga&oldid=1878683 »\nKemmoù diwezhañ degaset d'ar bajenn-mañ d'an 12 Mez 2020, da 22:39.


Marlene Dietrich e 1933\nTag da enoriñ Marlene Dietrich (Prenzlauer Berg, Berlin)\nMarlene Dietrich a oa un aktourez hag ur ganourez alaman ganet d'ar 27 a viz kerzu 1901 e Berlin ha marvet d'ar 6 a viz mae 1992 e Pariz.\nPerzhioù a "femme fatale " he-doa c'hoariet hag ur "sex-symbol" e oa e-pad ar bloavezhioù 30. Goude ober berzh bras er film Der blaue Engel ez eas kuit da chom da Stadoù-Unanet Amerika ma sinas-hi ur c'hontrad seizh vloaz gant ar gompagnunezh Paramount.\nE 1939 e teuas da vezañ keodedourez eus ar Stadoù-Unanet . Enebet e oa ouzh Adolf Hitler ha nac'hañ a reas c'hoari evit ur gompagnunezh alaman ha distreiñ d'he mammvro a-raok 1945. Nebeutoc'h a filmoù a reas goude an Eil Brezel Bed met berzhioù niverus he deus bet er ganaouenn. E 1976 e paouezas gant hec'h esped ha kregiñ a reas he c'hounskrid.\nTremen a reas bloavezhioù diwezhañ he buhez e Pariz.\nAn Evening With Marlene Dietrich (I Wish You Love) (1972)\nAdtapet diwar « https://br.wikipedia.org/w/index.php?title=Marlene_Dietrich&oldid=1635458 »\nKemmoù diwezhañ degaset d'ar bajenn-mañ d'an 13 Ebr 2015, da 22:56.


EIL LIZHER PAOL D'AR GORINTIZ\n1 Paol, abostol Jezuz-Krist dre volontez Doue, hag ar breur Timote, da Iliz Doue a zo e Korint, ha d'an holl sent a zo en Akaia a-bezh:\n2 Ar c'hras hag ar peoc'h ra vo roet deoc'h a-berzh Doue hon Tad hag a-berzh an Aotrou Jezuz-Krist!\nDoue a frealz ac'hanomp\n3 Benniget ra vo Doue, Tad hon Aotrou Jezuz-Krist, Tad an trugarezioù, hag an Doue a bep frealz;\n4 hor frealziñ a ra en hon holl c'hlac'haroù, evit ma c'hellimp frealziñ an holl re a zo en ur glac'har bennak, dre ar frealz a resevomp hon-unan digant Doue.\n5 Rak evel ma fonn poanioù Krist ennomp, evel-se fonnañ a ra hor frealz dre Grist.\n6 Pa'z omp glac'haret, ez eo evit ho frealz hag ho silvidigezh a zo sevenet dre ar basianted da c'houzañv an hevelep poanioù hag ar re a c'houzañvomp ni ivez, ha pa'z omp frealzet, ez eo evit ho frealz hag ho silvidigezh.\n7 Hag an esperañs hon eus en ho keñver a zo start, oc'h anavezout penaos p'hoc'h eus lod er poanioù, ho po ivez lod er frealz.\n8 Rak, breudeur, ne fell ket deomp n'oufec'h ket diwar-benn ar glac'har a zo deuet deomp en Azia, penaos omp bet gwall vec'hiet, dreist hon nerzh, en hevelep doare m'hon doa zoken kollet an esper da zerc'hel hor buhez.\n9 Hag en em sellemp hon-unan evel barnet d'ar marv, evit na lakajemp ket hor fiziañs ennomp hon-unan, met e Doue a zasorc'h ar re varv,\n10 hag en deus hon dieubet eus un hevelep marv, hag hon dieub, hag hon eus ar fiziañs ennañ e tieubo ac'hanomp c'hoazh.\n11 Sikouret omp ivez ganeoc'h dre ho pedennoù evidomp, evit, evel m'hon eus resevet ar c'hras-se dre meur a hini, ma vo ivez meur a hini o trugarekaat diwar hor penn.\nPaol en deus kemmet e raktres\n12 Ar pezh a ra hor gloar eo an testeni-mañ eus hor c'houstiañs penaos omp en em renet er bed, ha dreist-holl en ho keñver, gant eeunder ha gwirionded dirak Doue, nann gant ur furnez kigel, met hervez gras Doue.\n13 Ne skrivomp deoc'h netra all nemet ar pezh a lennit hag ivez a anzavit. Hag en gortoz on en anzavot betek an diwezh,\n14 pa hoc'h eus dija anzavet un tamm ez omp ho kloar, evel ma viot ivez hon hini e deiz an Aotrou Jezuz.\n15 Er fiziañs-se eo e c'hoantaen da gentañ mont d'ho kavout evit m'ho pije un eil gras,\n16 neuze tremen eus ho pro da Vakedonia, ha goude eus Makedonia distreiñ d'ho kavout, ha bezañ ambrouget ganeoc'h etrezek Judea.\n17 Ha graet em eus dre skañvadurezh pa em eus soñjet kement-se? Pe ar pezh a soñjan, bez' eo hervez ar c'hig e doare ma vez ennon ar "ya" hag an "nann"?\n18 Met Doue a zo feal, hag ar gomz hoc'h eus resevet diganeomp n'eo ket bet "ya" ha "nann".\n19 Rak Jezuz-Krist, Mab Doue, an hini a zo bet prezeget deoc'h ganeomp, ganin-me, gant Silvan, gant Timote, n'eo ket bet "ya" ha "nann", met n'eus bet ennañ nemet "ya".\n20 Holl bromesaoù Doue a zo "ya" ennañ hag "Amen" ennañ drezomp, evit gloar Doue.\n21 An hini hor c'hreñva ganeoc'h e Krist hag en deus hon olevet eo Doue,\n22 eñ hag en deus ivez hor siellet, hag en deus roet deomp en hor c'halonoù arrez ar Spered.\n23 Ha kemer a ran Doue da dest war va ene, eo evit hoc'h espern n'on ket aet c'hoazh da Gorint,\n24 n'eo ket e renomp war ho feiz, met kenlabourat a reomp d'ho levenez, dre ma chomit start dre ar feiz.\n1 Divizet em boa eta ennon va-unan na zistrofen ket d'ho kavout en dristidigezh.\n2 Rak mar glac'haran ac'hanoc'h, piv a laouenaio ac'hanon, nemet an hini a vo bet glac'haret ganin?\n3 Kement-se am eus skrivet deoc'h evit na vin ket glac'haret, pa vin erruet, gant ar re a zlefe reiñ levenez din, rak ar fiziañs-mañ am eus ennoc'h holl penaos e rit holl ho levenez eus va hini.\n4 Rak skrivet em eus deoc'h en ur glac'har bras, gant enkrez em c'halon ha gant kalz a zaeroù, ha ne oa ket evit ho klac'hariñ met evit reiñ da anavezout deoc'h ar garantez vras am eus evidoc'h.\nAr pec'her pardonet\n5 Ma'z eus bet unan bennak kiriek da dristidigezh, n'eo ket me en deus glac'haret, met c'hwi holl eo en un doare bennak, evit na lavarfen ket re.\n6 A-walc'h eo d'un hevelep den bezañ bet kastizet gant an niver brasañ,\n7 e doare ma tleit pardoniñ dezhañ hag e frealziñ, gant aon na vefe bec'hiet gant ur glac'har re vras.\n8 Setu perak ho pediñ a ran da ziskouez dezhañ ho karantez.\n9 Rak evit kement-se eo ivez em eus skrivet deoc'h, evit anavezout, en ur amprouiñ ac'hanoc'h, ha sentus ez oc'h en holl draoù.\n10 D'an hini eta e pardonit un dra bennak, e pardonan ivez dezhañ, hag evidon ar pezh am eus pardonet, mar em eus pardonet un dra bennak, eo abalamour deoc'h dirak Krist,\n11 evit ma n'en devo ket Satan ar gounid warnomp, rak n'omp ket hep anavezout e soñjoù.\nGloar an Emglev Nevez\n12 A-hend-all pa'z on deuet da Droaz evit Aviel Krist, petra bennak m'en doa an Aotrou digoret un nor din,\n13 ne oa ket va spered en diskuizh, dre ma ne'm boa ket kavet va breur Tit. O vezañ kimiadet diouto, on aet da Vakedonia.\n14 Grasoù ra vo roet da Zoue a laka ac'hanomp atav da drec'hiñ e Krist, hag a skuilh drezomp c'hwezh-vat e anaoudegezh e pep lec'h.\n15 Rak ni a zo c'hwezh-vat Krist dirak Doue evit ar re a zo salvet hag evit ar re a zo kollet,\n16 d'ar re-mañ ur c'hwezh a varv o reiñ ar marv, ha d'ar re-se ur c'hwezh a vuhez o reiñ ar vuhez. Ha piv a zo barrek evit an traoù-se?\n17 Rak ne falsomp ket komz Doue evel ma ra kalz, met komz a reomp gant gwirionded, evel a-berzh Doue, dirak Doue, e Krist.\n1 Hag en em lakaat a rafemp a-nevez d'en em erbediñ hon-unan, pe ezhomm hon eus, evel hiniennoù, eus lizhiri-erbediñ evidoc'h pe eus ho perzh?\n2 C'hwi hoc'h-unan eo hol lizher, skrivet en hor c'halonoù, anavezet ha lennet gant an holl dud.\n3 Anat eo ez oc'h ul lizher eus Krist, bet savet gant hor ministrerezh, bet skrivet nann gant liv, met gant Spered an Doue bev, nann war daolennoù-maen, met war daolennoù-kig ar galon.\n4 Dre Grist eo hon eus un hevelep fiziañs dirak Doue.\n5 N'eo ket e vefemp barrek ac'hanomp hon-unan da soñjal un dra bennak evel pa zeufe ac'hanomp, met hor barregezh a zeu eus Doue.\n6 Hol lakaet en deus barrek da vezañ servijerien an Emglev Nevez, nann eus al lizherenn met eus ar Spered, rak al lizherenn a lazh met ar Spered a ro buhez.\n7 Hogen ar ministrerezh a varv, hini al lizherennoù engravet war vein, a zo bet ken glorius ma ne c'helle ket mibien Israel sellout start ouzh dremm Moizez, en abeg da c'hloar e zremm, petra bennak ma tlee tremen,\n8 pegement ministrerezh ar Spered n'eo ket gloriusoc'h?\n9 Rak mard eo bet glorius ministrerezh ar gondaonidigezh, ministrerezh ar reizhder a fonn kalz muioc'h e gloar.\n10 Ha mard eo bet glorius ar pezh kentañ, ne oa ket kement glorius hag ar c'hloar dispar an eilvet.\n11 Rak mard eo bet glorius ar pezh a zlee echuiñ, ar pezh a zle chom a zo kalz gloriusoc'h.\n12 O kaout eta un hevelep esperañs, e komzomp gant ul librentez vras,\n13 ha ne reomp ket evel Moizez a lakae ur ouel war e zremm, evit na sellfe ket mibien Israel ouzh an diwezh eus ar pezh a zlee mont da netra.\n14 Met o c’hlevidigezh a zo kaledet, rak betek hiziv c'hoazh an hevelep gouel-se a chom hep bezañ tennet pa lennont an Testamant Kozh; rak n'eo dilamet nemet e Krist.\n15 Betek hiziv c'hoazh, pa lenner Moizez, ar ouel a chom war o c'halon,\n16 met pa zistroont ouzh an Aotrou, ar ouel a zo dilamet.\n17 Hogen an Aotrou eo ar Spered, hag e-lec'h m'emañ Spered an Aotrou, eno emañ al librentez.\n18 Evel-se ni holl, dioueliet hon dremm, a sell evel en ur melezour ouzh gloar an Aotrou, hag e teuomp da vezañ heñvel ouzh an hevelep skeudenn a c'hloar da c'hloar dre Spered an Aotrou.\nUn teñzor e listri-douar\n1 Setu perak, o kaout ar ministrerezh-se hervez an drugarez a zo bet graet deomp, ne gollomp ket kalon.\n2 Taolet hon eus kuit an traoù mezhus a guzher, o tremen hep bevañ dre droidell hag hep falsañ komz Doue, hag en em erbedomp hon-unan da bep koustiañs den dirak Doue, en ur ziskouez ar wirionez.\n3 Mard eo kuzhet hon Aviel, ez eo kuzhet evit ar re a ya da goll,\n4 evit ar re ziskredik a zo bet dallet o c'hlevidigezh gant doue ar c'hantved-mañ, evit na vefent ket sklêrijennet gant ar gouloù eus Aviel glorius Krist, eñ hag a zo skeudenn Doue.\n5 Ne brezegomp ket ac'hanomp hon-unan, met Krist Jezuz evel an Aotrou, hag ez omp ho servijerien abalamour da Jezuz.\n6 Rak Doue, hag en deus lavaret d'ar sklêrijenn splannañ e-kreiz an deñvalijenn, eo an hini a splann en hor c'halonoù, evit o sklêrijennañ gant anaoudegezh gloar Doue war zremm Jezuz-Krist.\n7 Met an teñzor-se hon eus e listri-douar, evit ma vefe meurded ar galloud-se roet da Zoue ha nann deomp-ni.\n8 Gwasket omp eus pep kostez met n'omp ket kaset da netra, ankeniet omp met n'omp ket hep esperañs,\n9 heskinet omp met n'omp ket dilezet, diskaret omp met n'omp ket distrujet,\n10 dougen a reomp atav en hor c'horf marv an Aotrou Jezuz, evit ma vo ivez buhez Jezuz diskouezet en hor c'horf.\n11 Rak ni ar re vev, a zo bepred roet d'ar marv abalamour da Jezuz, evit ma vo ivez buhez Jezuz diskouezet en hor c'hig marvel,\n12 e doare ma labour ar marv ennomp, hag ar vuhez ennoc'h.\n13 Met ni hon eus an hevelep spered a feiz gant ar pezh a zo skrivet: Kredet em eus, setu perak em eus komzet. Ni ivez a gred, ha setu perak e komzomp,\n14 oc'h anavezout penaos an hini en deus dasorc'het an Aotrou Jezuz, hon dasorc'ho ivez dre Jezuz, hag a raio deomp en em ziskouez ganeoc'h.\n15 Rak an holl draoù-se a zo evidoc'h, evit ma teuio ar c'hras fonnus-se da sevel trugarekadennoù eus kalz evit gloar Doue.\n16 Setu perak ne gollomp ket kalon. Ha petra bennak m'en em zistruj hon den a-ziavaez, hon den a-ziabarzh en em nevesa a zeiz da zeiz.\n17 Rak hor glac'har skañv, hag a zle tremen, a ro ur pouez a c'hloar peurbadus ha meurbet gwelloc'h,\n18 pa ne sellomp ket ouzh an traoù gwelus met ouzh an traoù diwelus. Rak an traoù gwelus n'int nemet evit un amzer, met ar re ziwelus a zo peurbadus.\nHor chomlec'h en neñvoù\n1 Gouzout a reomp a-dra-sur penaos mard eo distrujet an tabernakl-mañ, hon ti douarel, hon eus en neñvoù un ti a zo eus Doue, un ti peurbadus n'eo ket graet gant dorn an den.\n2 Evit kement-se eo e huanadomp, o c'hoantaat gant bervder gwiskañ hon ti neñvel,\n3 ha mard omp gwisket evel-se, ne vimp ket kavet en noazh.\n4 E-pad ma'z emaomp en tabernakl-mañ, e huanadomp dindan ar bec'h, o vezañ ma fell deomp, e-lec'h bezañ diwisket, bezañ gwisket evit ma vo ar pezh a zo marvel lonket gant ar vuhez.\n5 Hag an hini en deus hor c'hrouet evit kement-se (= gwiskañ hon ti neñvel) eo Doue, hag en deus roet deomp ivez arrez ar Spered.\n6 Evel-se ez omp bepred leun a fiziañs, ha gouzout a reomp penaos e-keit ha ma chomomp er c'horf-mañ ez omp ezvezant eus an Aotrou,\n7 rak kerzhout a reomp dre ar feiz ha nann dre ar gweled.\n8 Bez' omp eta leun a fiziañs, hag e karomp gwelloc'h bezañ ezvezant eus ar c'horf-mañ ha chom bezant gant an Aotrou.\n9 Setu perak ivez e klaskomp bezañ kavet plijus gantañ, pe e chomfemp bezant pe e vefemp ezvezant.\n10 Rak ret eo deomp holl mont dirak lez-varn Krist, evit ma resevo pep hini ar pezh en devo graet en e gorf, pe ar mad pe an droug.\nAdunvanet dre Jezuz-Krist\n11 Oc'h anavezout eta an doujañs a zleer d'an Aotrou, e kendrec'homp an dud. Doue a anavez ac'hanomp, hag ec'h esperan penaos en ho koustiañsoù, ec'h anavezit ivez ac'hanomp.\n12 N'en em erbedomp ket a-nevez dirazoc'h, met reiñ a reomp deoc'h lec'h da gaout gloar ganeomp, evit ma c'hellot respont d'ar re a denn gloar eus an diavaez ha nann eus ar galon.\n13 Rak mard omp diskiant ez eo evit Doue, ha mard omp a skiant vat ez eo evidoc'h.\n14 Karantez Krist a wask ac'hanomp, o vezañ ma kredomp penaos mard eo unan hepken marvet evit an holl, an holl eta a zo marvet,\n15 ha mard eo marvet evit an holl, ez eo evit na vevo ken evito o-unan ar re a vev, met evit an hini a zo marvet ha dasorc'het evito.\n16 Setu perak n'anavezomp ken den hervez ar c'hig bremañ. Ha zoken mar hon eus anavezet Krist hervez ar c'hig, bremañ n'anavezomp ken anezhañ en doare-se.\n17 Mar ez eus eta unan bennak e Krist, ur grouadenn nevez eo. An traoù kozh a zo tremenet, setu, an holl draoù a zo deuet da vezañ nevez.\n18 Dont a ra an holl draoù-se eus Doue, en deus hon adunvanet gantañ dre Jezuz-Krist, hag en deus roet deomp ministrerezh an adunvanidigezh,\n19 rak Doue a oa e Krist, oc'h adunvaniñ ar bed gantañ, hep kontañ dezho o disentidigezh, ha lakaet en deus ennomp ar gomz a adunvanidigezh.\n20 Kannaded evit Krist ez omp eta, evel pa vefe Doue oc'h aspediñ drezomp: Pediñ a reomp start abalamour da Grist, bezit adunvanet gant Doue!\n21 Rak an hini n'en deus ket anavezet ar pec'hed, en deus graet dezhañ da vezañ pec'hed evidomp, evit ma teufemp da vezañ reizhder Doue ennañ.\nDalc'husted Paol en e vinistrerezh\n1 Pa labouromp eta gantañ, e pedomp start ac'hanoc'h na zegemerot ket gras Doue en aner,\n2 rak lavarout a ra: Da selaouet em eus en amzer vat, da sikouret em eus e deiz ar silvidigezh. Setu bremañ an amzer vat, setu bremañ deiz ar silvidigezh.\n3 Ne roomp abeg ebet da gouezhañ, e netra, evit na vo ket tamallet hor ministrerezh,\n4 met en em ziskouez a reomp en holl draoù evel servijerien Doue, en un dalc'husted vras, er glac'haroù, er poanioù, en ankenioù,\n5 er goulioù, en toulloù-bac'h, en dispac'hioù, el labourioù, er beilhoù, er yunoù,\n6 er burentez, en anaoudegezh, er basianted, en douster, er Spered-Santel, en ur garantez wirion,\n7 er gomz a wirionez, e galloud Doue, en armoù ar reizhder a zalc'her a-gleiz hag a-zehoù,\n8 e-kreiz ar c'hloar hag an dismegañs, e-kreiz ar vrud fall hag ar vrud vat, o vezañ kemeret evel touellerien ha ni gwirion koulskoude,\n9 evel tud dianav ha ni anavezet mat koulskoude, evel marv ha setu e vevomp, evel kastizet ha nann lakaet d'ar marv,\n10 evel glac'haret ha ni bepred laouen, evel peorien ha ni o pinvidikaat kalz, evel o kaout netra ha ni o perc'hennañ an holl draoù koulskoude.\n11 Hor genoù a zo digoret evidoc'h, Korintiz, hor c'halon a zo en em ledanaet,\n12 n'oc'h ket war enk ennomp, met emaoc'h war enk en ho kreizon hoc'h-unan.\n13 Roit ho kement all deomp, komz a ran ouzhoc'h evel ouzh va bugale, en em frankait hoc'h-unan ivez.\nN'en em lakait ket dindan un hevelep yev gant tud difeiz\n14 N'en em lakait ket dindan un hevelep yev gant tud difeiz. Rak peseurt heñvelded a zo etre ar reizhder hag an direizhder? Petra a zo kumun etre ar sklêrijenn hag an deñvalijenn?\n15 Peseurt emglev a zo etre Krist ha Belial? Peseurt lod en deus an den a feiz gant an hini difeiz?\n16 Peseurt keñver a c'hell bezañ etre templ Doue hag an idoloù? Rak c'hwi eo templ an Doue bev, evel m'en deus lavaret Doue: Hag e chomin enno, hag e kerzhin enno, hag e vin o Doue, hag e vint va fobl.\n17 Setu perak it kuit eus o c'hreiz ha dispartiit diganto, eme an Aotrou, na stokit ouzh netra dic'hlan, hag e tegemerin ac'hanoc'h.\n18 Me a vo evidoc'h un tad, ha c'hwi a vo evidon mibien ha merc'hed, eme an Aotrou holl-c'halloudek.\nAn dristidigezh hervez Doue\n1 Peogwir hon eus hevelep promesaoù, re garet-mat, en em c'hlanaomp eus pep hudurniezh eus ar c'hig hag eus ar spered, o kas da benn hor santeladur e doujañs Doue.\n2 Degemerit-ni, n'hon eus graet droug da zen, n'hon eus noazet da zen, n'hon eus graet hor mad eus den.\n3 Ne lavaran ket kement-mañ evit ho kondaoniñ, rak dija em eus lavaret ez oc'h en hor c'halonoù evit mervel asambles hag evit bevañ asambles.\n4 Kalz hardizhegezh am eus o komz ouzhoc'h, ul lec'h mat am eus da dennañ gloar ac'hanoc'h, leuniet on a frealz, karget on a levenez e-kreiz hon holl c'hlac'haroù.\n5 Rak abaoe ma'z on deuet e Makedonia, hor c'hig n'en deus bet diskuizh ebet, met glac'haret omp bet e pep doare: stourmoù en diavaez hag aon en diabarzh.\n6 Met Doue hag a frealz ar re a zo dinerzhet, en deus hor frealzet dre zonedigezh Tit,\n7 ha nann hepken dre e zonedigezh, met ivez dre ar frealz en deus bet diganeoc'h. Roet en deus deomp da anavezout ho c'hoant bras, ho taeroù, ho kred evidon, e doare m'eo bet kresket va levenez.\n8 Petra bennak ma em eus ho tristaet gant va lizher, ne'm eus ket keuz a gement-se, zoken mar em eus bet keuz a-se dija, rak gwelout a ran penaos al lizher-se en deus ho tristaet nemet evit ur pennad amzer.\n9 Bremañ en em laouenaan, n'eo ket dre ma em eus ho tristaet, met dre ma he deus ho tristidigezh ho kaset da gaout keuz, rak tristaet oc'h bet hervez Doue, e doare ma n'hoc'h eus bet koll ebet eus hor perzh.\n10 Rak an dristidigezh hervez Doue a ro ur c'heuz a gas d'ar silvidigezh, ha ne vo biken kerse anezhi, met tristidigezh ar bed a ro ar marv.\n11 Rak setu, an hevelep tristidigezh-se hervez Doue, nag a resevender n'he deus ket degaset ennoc'h, nag a zidamalloù, nag a vrouez, nag a zoujañs, nag a c'hoant, nag a gred, nag a gastiz! Diskouezet hoc'h eus e pep keñver ez oc'h glan en afer-se.\n12 Evel-se pa em eus skrivet deoc'h, ne oa ket abalamour d'an hini en doa graet an droug, nag abalamour d'an hini a oa bet graet dezhañ, met evit reiñ da anavezout deoc'h ar preder am eus evidoc'h dirak Doue.\n13 Frealzet omp bet eta dre ho frealz, met muioc'h c'hoazh ez omp bet laouenaet dre levenez Tit, rak e spered a zo bet adsavet ganeoc'h holl.\n14 Mar em eus tennet gloar ac'hanoc'h un tammig dirazañ, ne'm eus ket bet mezh a-se, met evel ma hon eus lavaret an holl draoù hervez ar wirionez, ar pezh am eus tennet gloar anezhañ dirak Tit a zo en em gavet gwir.\n15 E garantez evidoc'h a zeu da vezañ c'hoazh brasoc'h p'en deus soñj eus sentidigezh pep hini ac'hanoc'h, hag eus an doare m'hoc'h eus e zegemeret gant doujañs ha krenadenn.\n16 En em laouenaat a ran eta dre ma em eus fiziañs ennoc'h en holl draoù.\nDastum-arc'hant evit Iliz Jeruzalem\n1 A-hend-all breudeur, e roomp da anavezout deoc'h ar c'hras en deus roet Doue da Ilizoù Makedonia,\n2 penaos, o vezañ bet amprouet dre galz a c'hlac'haroù, e-kreiz puilhentez o levenez hag o brasañ paourentez, o deus skuilhet gant fonnder madoù o largentez.\n3 Rak testeniañ a ran, roet o deus eus o fenn o-unan, hervez o galloud, zoken en tu all d'o galloud,\n4 o pediñ ac'hanomp start da resev ar c'hras da gemer o lodenn er servij evit ar sent.\n5 N'o deus ket zoken graet evel ma esperemp, met en em roet o deus o-unan da gentañ d'an Aotrou, ha deomp-ni ivez goude-se dre volontez Doue,\n6 e doare ma hon eus pedet Tit da echuiñ an oberenn-se a c'hras en ho touez, peogwir en doa kroget ganti.\n7 Evel ma fonnit e pep tra, e feiz, e komz, en anaoudegezh, e gred a bep doare, e karantez evidomp, fonnit ivez en oberenn-se a c'hras.\n8 Ne lavaran ket kement-se evit reiñ ur gourc'hemenn, met dre skouer gred ar re all, evit amprouiñ gwirionded ho karantez.\n9 Rak anavezout a rit gras an Aotrou Jezuz-Krist, o vezañ pinvidik eo en em c'hraet paour evidoc'h, evit ma vefec'h rentet pinvidik dre e baourentez.\n10 E kement-se e roan deoc'h un ali, hag e tere ouzhoc'h, c'hwi hag hoc'h eus nann hepken kroget gant an oberenn-se, met ivez hoc'h eus bet ar youl d'hec'h ober adalek ar bloaz tremenet.\n11 Peurechuit eta bremañ an oberenn-se, hag evel ma hoc'h eus diskouezet ar youl anezhi, kasit-hi da benn ivez hervez ho kalloud.\n12 Rak mard emañ ar youl vat da gentañ, un den a zo kavet mat hervez ar pezh a zo ha nann hervez ar pezh n'eus ket.\n13 Arabat eo deoc'h bezañ re vec'hiet evit ma vo sikouret ar re all,\n14 met ra vo ingalded etrezoc'h: ra zeuio ho fonnder da sikour en amzer a-vremañ o faourentez, evit ma teuio o fonnder ivez da sikour ho paourentez, e doare ma vo ingalded,\n15 hervez ma'z eo skrivet: An hini en doa dastumet kalz n'en doa ket re, hag an hini en doa dastumet nebeut ne vanke ket dezhañ.\n16 Grasoù ra vo rentet da Zoue rak lakaet en deus an hevelep resevender evidoc'h e kalon Tit,\n17 degemeret mat en deus hon ali, hag eo aet en hent d'ho kwelout a-youl-frank ha gant muioc'h a hast.\n18 Kaset hon eus gantañ ar breur a zo skuilhet e veuleudi en holl Ilizoù er pezh a sell ouzh an Aviel,\n19 hag ouzhpenn-se a zo bet dibabet gant an Ilizoù evit dont ganeomp en hor beaj, hag evit kas an aluzenoù-se a veromp evit gloar an Aotrou e-unan hag hervez tizh ho kred.\n20 Kemeret hon eus ar preder-se evit na c'hello den rebech ac'hanomp e-keñver mererezh an aluzenoù fonnus-se,\n21 o klask ober ar pezh a zo mat, nann hepken dirak an Aotrou, met ivez dirak an dud.\n22 Kaset hon eus ganto hor breur all hon eus alies amprouet e c'hred e meur a wech, hag en devo muioc'h c'hoazh ar wech-mañ, abalamour d'ar fiziañs vras en deus ennoc'h.\n23 Evel-se diwar-benn Tit, ez eo va c'henseurt ha va c'henlabourer en ho kounid; diwar-benn hor breudeur, ez int ar re gaset gant an Ilizoù ha gloar Krist.\n24 Roit eta dezho, dirak an Ilizoù, prouennoù eus ho karantez hag eus al lec'h hon eus da dennañ gloar ac'hanoc'h.\n1 N'eo ket ret din skrivañ deoc'h diwar-benn an aluzenoù evit ar sent,\n2 rak anavezout a ran ho resevender, hag abalamour dezhañ e tennan gloar ac'hanoc'h dirak ar Vakedoniz, o vezañ ma'z eo prest Akaia abaoe warlene. Hag ho kred en deus bountet un niver bras.\n3 Kaset em eus ar vreudeur evit na vo ket hor gloar ac'hanoc'h en aner e-keñver-se, hag evit ma viot prest evel ma em eus lavaret,\n4 gant aon ma teufe Makedoniz ganin ha na vefec'h ket kavet prest, na drofe kement-se d'hor mezh, evit tremen hep lavarout d'hoc'h hini, en abeg d'ar c'hloar hon eus tennet ac'hanoc'h.\n5 Kavet em eus mat e oa ret pediñ ar vreudeur da vont da gentañ d'ho kavout, ha da echuiñ da gempenn al largentez hoc'h eus dija prometet, evit ma vo prest nann evel frouezh ar bizhoni met evel ul largentez.\n6 A-hend-all e lavaran deoc'h: An hini a had gant pizhoni a vedo ivez gant pizhoni, hag an hini a had gant largentez a vedo ivez gant largentez ivez.\n7 Ra roio pep hini hervez ar pezh m'en deus soñjet en e galon, nann gant keuz na dre ret, rak Doue a gar an hini a ro gant levenez.\n8 Ha Doue a zo galloudek evit ho leuniañ a bep seurt grasoù, evit ma kreskot en holl oberoù mat, o kaout atav hag e pep tra kement hoc'h eus ezhomm,\n9 hervez ma'z eo skrivet: Skuilhet en deus, roet en deus d'ar beorien, e reizhder a bad da viken.\n10 Hogen an hini hag a ro had d'an hader, a roio deoc'h bara da zebriñ, a gresko deoc'h hoc'h had, hag a lakaio da liesaat frouezh ho reizhder,\n11 hag e viot pinvidikaet e pep doare, evit ma c'hellot ober pep largentez, a lakaio ac'hanomp da rentañ trugarekadennoù da Zoue.\n12 Rak sevenedigezh ar servij-se a bourvez da ezhommoù ar sent, hag ouzhpenn-se c'hoazh eo ur vammenn fonnus a drugarekadennoù a vo rentet da Zoue gant meur a hini.\n13 Reiñ a raint gloar da Zoue evit ar sentidigezh a ziskouezit e-keñver Aviel Krist dre vuhezadur ar sikour-se, hag evit ho largentez gwirion en o c'heñver hag e-keñver an holl.\n14 Pediñ a reont evidoc'h, o karout ac'hanoc'h kalz abalamour d'ar c'hras dispar en deus Doue roet deoc'h.\n15 Ra vo rentet trugarekadennoù da Zoue evit e zonezon dilavarus!\nPaol a zifenn e vinistrerezh\n1 Me Paol a bed ac'hanoc'h, dre zouster ha madelezh Krist, me hag a zo uvel dirazoc'h, met leun a hardizhegezh en ho keñver pa'z on pell diouzhoc'h,\n2 ho pediñ a ran na vo ket ret din, pa vin ganeoc'h, implijout gant fiziañs an hardizhegezh-se am eus soñj d'ober ganti a-enep hiniennoù a sell ouzhimp evel pa gerzhfemp hervez ar c'hig.\n3 Rak petra bennak ma kerzhomp er c'hig, ne stourmomp ket hervez ar c'hig,\n4 rak hon armoù a vrezel n'int ket kigel, met galloudek int dre Zoue evit diskar ar c'hreñvlec'hioù,\n5 o tistrujañ an arguzennoù, ha pep uhelder en em sav a-enep anaoudegezh Doue, hag o tegas pep soñjezon da vezañ dalc'het da sentidigezh ouzh Krist.\n6 Ha prest omp da gastizañ pep disentidigezh, goude ma vo deuet peurglok ho sentidigezh.\n7 Sellout a rit an traoù diouzh o diavaez? Ma'z eus unan bennak hag a gred ennañ e-unan ez eo da Grist, ra gredo ivez ennañ e-unan penaos, evel ma'z eo-eñ da Grist, ni ivez a zo da Grist.\n8 Ha mar tennan gloar un tamm re eus ar galloud en deus an Aotrou roet deomp evit kenteliañ ha nann evit ho tistrujañ, ne'm eus mezh ebet,\n9 ha ne fell ket din kaout doare d'ober aon deoc'h dre va lizheroù.\n10 Rak, eme an dud, e lizhiri a zo garv ha nerzhus, met pa vez amañ, e zoare a zo dinerzh, hag e gomz a zo dispriz.\n11 Ra ouezo an hini a soñj evel-se penaos evel ma'z omp en hor c'homzoù en hol lizhiri o vezañ pell, evel-se ivez ez omp en hon oberoù o vezañ dirazoc'h.\n12 Ne gredomp ket en em unaniñ pe en em geñveriañ ouzh hiniennoù e-touez ar re en em veul o-unan. Met oc'h en em vuzuliañ o-unan drezo o-unan hag oc'h en em geñveriañ o-unan outo o-unan, e tiskouezont n'o deus skiant ebet.\n13 Met ne dennomp ket gloar en tu all d'hor muzul. Er c'hontrol e chomomp e-barzh ar muzul eus al lodenn en deus Doue roet deomp evit dont betek ennoc'h.\n14 N'en em astennomp ket pelloc'h eget n'eo dleet, evel pa ne vijemp ket deuet betek ennoc'h. Met gwir eo ez omp deuet betek ennoc'h gant Aviel Krist.\n15 Ne dennomp ket gloar en tu all d'hor muzul, evel e labourioù ar re all, met spi hon eus, gant ho feiz o kreskiñ, en em astennimp kalz pelloc'h en ur chom el lodenn a zo merket deomp,\n16 hag e prezegimp an Aviel en tu all d'ho pro, hep tennañ gloar eus ar pezh a zo dija bet graet e lodenn ar re all.\n17 Ha ra fougeo en Aotrou an hini a fouge.\n18 Rak n'eo ket an hini en em erbed e-unan a vez aprouet, met an hini a zo erbedet gant an Aotrou.\nPaol hag ar fals-ebestel\n1 Plijus e vefe din ma c'hellfec'h gouzañv un tamm va follentez; ya, me ho ped, gouzañvit-me!\n2 Rak gwarizi am eus ouzhoc'h, ur warizi eus Doue, dre ma em eus unanet ac'hanoc'h gant ur pried hepken, evit ho kinnig da Grist evel ur werc'hez c'hlan.\n3 Met evel ma touellas an naer Eva dre widre, aon am eus na zeufe ivez ho soñjoù d'en em vreinañ diouzh an eeunder a zo e Krist.\n4 Rak mar deufe unan bennak da brezeg deoc'h ur Jezuz all disheñvel diouzh an hini hon eus prezeget, pe mar resevfec'h ur Spered all disheñvel diouzh an hini hoc'h eus resevet, pe un Aviel all disheñvel diouzh an hini hoc'h eus degemeret, en gouzañvfec'h mat.\n5 Met krediñ a ran n'on bet e netra izeloc'h eget ar wellañ ebestel.\n6 Mard on evel un den izel e-keñver ar gomz, n'on ket e-keñver an anaoudegezh. Henn roet hon eus da anavezout en ho touez e pep doare hag en holl draoù.\n7 Graet em eus eta ur pec'hed oc'h en em izelaat va-unan evit ma vefec'h uhelaet, pa em eus prezeget deoc'h evit netra Aviel Doue?\n8 Diwisket em eus Ilizoù all, o resev diganto ur gopr evit ho servijañ.\n9 Pa'z on bet en em gavet en ezhomm en ho touez, n'on bet ur bec'h da zen ebet, rak ar vreudeur deuet eus Makedonia o deus pourvezet d'ar pezh a vanke din. En holl draoù em eus diwallet da vezañ ur bec'h deoc'h, hag en em virin c'hoazh.\n10 Dre wirionez Krist a zo ennon, ne vo ket lamet diganin al lec'h a c'hloar-se e broioù eus Akaia.\n11 Perak? O vezañ n'ho karan ket? Doue a oar.\n12 Met kement-se a ran hag a rin c'hoazh, evit lemel pep digarez digant ar re a glask un digarez da vezañ kavet kevatal deomp en traoù a dennont gloar diouto.\n13 Rak hevelep tud a zo fals-ebestel, labourerien douellus dic'hizet en ebestel Krist.\n14 Ha kement-se n'eo ket souezhus, rak Satan e-unan en em zic'hiz en un ael a sklêrijenn.\n15 N'eo ket un dra sebezus eta ma en em zic'hizont ivez e servijerien ar reizhder, met o diwezh a vo hervez o oberoù.\n16 Henn lavarout a ran c'hoazh, arabat da zen va c'hemer evel un den diskiant. Pe neuze, va degemerit evel un diskiant, evit ma en em roin gloar un tamm ivez.\n17 Ar pezh ez an da lavarout, n'eo ket hervez an Aotrou met evel dre follentez, gant ar fiziañs e c'hellan kavout gloar ennañ.\n18 Pa en em ro gloar meur a hini hervez ar c'hig, en em roin gloar me ivez,\n19 dre ma c'houzañvit a-volontez-vat ar re foll, c'hwi o vezañ fur.\n20 Mar deu unan bennak d'ho mestroniañ, mar lonk ac'hanoc'h, mar krog ennoc'h, mar en em uhela, mar sko war ho tremm, e c'houzañvit kement-se.\n21 Mezh am eus o lavarout-se, ni a zo bet gwan, koulskoude kement tra a gred ober unan all, e komzan gant follentez, me a gred ivez henn ober.\n22 Hebreed int? Me ivez. Israeliz int? Me ivez. Eus lignez Abraham int? Me ivez.\n23 Servijerien Krist int? Komz a ran gant follentez, me 'zo muioc'h c'hoazh, kalz muioc'h el labourioù, kalz muioc'h er goulioù, muioc'h en toulloù-bac'h, alies e riskl ar marv,\n24 pemp gwech em eus bet digant ar Yuzevien daou-ugent taol nemet unan,\n25 teir gwech on bet pilet gant gwalinier, ur wech on bet meinataet, teir gwech em eus graet peñse, tremenet em eus un nozvezh hag un devezh en donder,\n26 alies on bet e beaj, e riskl war ar stêrioù, e riskl a-berzh al laeron, e riskl a-berzh va c'henvroiz, e riskl a-berzh ar broadoù, e riskl er c'hêrioù, e riskl er gouelec'hioù, e riskl war vor, e riskl e-touez ar fals-breudeur,\n27 er poanioù, el labourioù, er beilhadennoù alies, en naon, er sec'hed, alies er yunoù, er yenijenn, en noazhder.\n28 Hep komz eus traoù an diavaez, bemdez ez on arsailhet gant prederioù an holl Ilizoù.\n29 Piv a zo gwan, ha ne vefen gwan ivez? Piv a zeu da gouezhañ, ha ne vefen ivez devet?\n30 Mard eo ret en em reiñ gloar, e tennin gloar a-ziwar va gwander.\n31 An Doue ha Tad eus hon Aotrou Jezuz-Krist, benniget ra vo da virviken, a oar ne lavaran ket a c'hevier.\n32 E Damask, gouarnour ar roue Aretaz en doa lakaet da ziwall kêr an Damaskenianed evit kregiñ ennon,\n33 met diskennet e oan en ur baner dre ur prenestr, a-hed ar voger, hag em eus tec'het diouzh e zaouarn.\n1 A dra-sur ne zere ket ouzhin en em reiñ gloar, dre ma teuin da gomz eus gweledigezhioù ha diskuliadurioù a-berzh an Aotrou.\n2 Anavezout a ran un den e Krist a voe savet betek an trede neñv ouzhpenn pevarzek vloaz 'zo, pe e voe en e gorf, n'ouzon ket, pe e voe er-maez eus e gorf, n'ouzon ket, Doue a oar.\n3 Gouzout a ran penaos an den-se, pe e voe en e gorf pe e voe er-maez eus e gorf, n'ouzon ket, Doue a oar,\n4 a voe savet er baradoz, hag a glevas gerioù dilavarus ha ne c'hell ket un den o distagañ.\n5 Tennañ a rin gloar eus an den-se, met ne dennin ket gloar ac'hanon va-unan, nemet eus va gwander.\n6 Ma fellfe din en em reiñ gloar, ne vefen ket diskiant, ha ne lavarfen nemet ar wirionez, met en em virout a ran evit na veulo den ac'hanon en tu all d'ar pezh a wel ennon pe d'ar pezh a glev diganin.\n7 Ha gant aon n'en em c'hwezhfen re en abeg da vrasted dispar an diskuliadurioù-se, eo bet lakaet din em c'hig ur broud, un ael eus Satan da'm jodata, evit va herzel d'en em uhelaat.\n8 Teir gwech em eus pedet an Aotrou d'e bellaat diouzhin,\n9 met lavaret en deus din: Va gras a zo a-walc'h evidout, rak va galloud en em ziskouez er gwander. Tennañ a rin gloar eta kentoc'h eus va gwander, evit ma chomo galloud Krist ennon.\n10 Setu perak en em blijout a ran er gwander, en dismegañsoù, en ezhommoù, en heskinoù, en ankenioù, abalamour da Grist. Rak pa'z on gwan, neuze ez on kreñv.\nNec'het eo Paol\n11 Diskiant on bet oc'h en em reiñ gloar, met c'hwi eo hoc'h eus va rediet da vezañ. Rak ganeoc'h eo e tleen bezañ erbedet, dre ma n'on bet izeloc'h e tra ebet eget re wellañ an ebestel, petra bennak ma n'on netra.\n12 Ar prouennoù eus va abostolerezh a zo bet diskouezet en ho touez dre ur basianted leun, dre arouezioù, burzhudoù ha mirakloù.\n13 Rak e petra hoc'h eus bet nebeutoc'h eget an Ilizoù all, nemet n'on ket bet ur bec'h deoc'h? Pardonit din ar gwall-se.\n14 Setu, evit an trede gwech ez on prest da vont d'ho kavout, ha ne vin ket ur bec'h deoc'h, rak n'eo ket ho madoù a glaskan, c'hwi hoc'h-unan eo. Evit gwir, n'eo ket d'ar vugale dastum evit o zud, met d'an dud evit o bugale.\n15 Me avat a zispigno a galon-vat, hag en em zispignin va-unan evit hoc'h eneoù, zoken ma vin karet nebeutoc'h ganeoc'h, ouzh ho karout muioc'h.\n16 Mat! Ne vefen ket bet ur bec'h deoc'h, met o vezañ un den troidellus, em befe ho kemeret dre widre.\n17 Hag-eñ em eus tennet ur gounid bennak diganeoc'h dre unan bennak eus ar re am eus kaset deoc'h?\n18 Dibabet em eus Tit ha kaset em eus ur breur gantañ. Hag-eñ en deus tennet Tit ur gounid bennak diganeoc'h? Hag-eñ n'hon eus ket kerzhet, eñ ha me, en hevelep spered ha war an hevelep roudoù?\n19 Krediñ a rit e fell deomp adarre en em zidamall dirazoc'h? Komz a reomp dirak Doue e Krist, ha kement-se holl, re garet mat, evit ho kenteliañ.\n20 Rak aon am eus, pa'z in d'ho kavout, na gavin ket ac'hanoc'h evel ma fell din, ha ma kavot ac'hanon evel na fell ket deoc'h, ha na vo tabutoù, gwarizi, kasonioù, dirollerezh, droukkomzoù, falstamalloù, lorc'hentez, trubuilhoù,\n21 hag o vezañ distroet d'ho kavout, na rofe Doue din mezh en ho touez, ha na'm befe da ouelañ war meur a hini eus ar re o deus pec'het diagent ha n'o deus ket bet keuz eus an dic'hlanded, eus an hudurniezh, hag eus ar gasterezh o deus en em roet ennañ.\n1 Setu an trede gwech ma'z an d'ho kavout. War c'her daou pe dri dest e vo kadarnaet pep tra.\n2 Lavaret em eus dija hag henn lavarout a ran adarre, evel ma vijen en ho touez an eil gwech daoust din bezañ bremañ pell diouzhoc'h, e skrivan d'ar re o deus pec'het diagent ha d'an holl re all, penaos mar distroan n'espernin den,\n3 pa glaskit ur brouenn emañ Krist o komz drezon, eñ ha n'eo ket dinerzh en ho keñver met a zo galloudek ennoc'h.\n4 Rak petra bennak ma'z eo bet kroazstaget er gwander, koulskoude ez eo bev dre c'halloud Doue. Ni ivez a zo gwan ennañ, met bevañ a raimp gantañ dre c'halloud en ho touez.\n5 En em sellit hoc'h-unan da welout hag-eñ emaoc'h er feiz, en em amprouit hoc'h-unan. Daoust ha n'anavezit ket hoc'h-unan penaos emañ Jezuz-Krist ennoc'h? Nemet e vefec'h marteze dianzavet.\n6 Ha spi am eus ec'h anavezot penaos n'omp ket ni dianzavet.\n7 Met pediñ a ran Doue na rafec'h droug ebet, nann evit ma vefemp kavet mat, met evit ma reot ar pezh a zo dereat d'ober, ha pa zlefemp-ni bezañ evel dianzavet hon-unan.\n8 Rak n'hon eus galloud ebet a-enep ar wirionez, met evit ar wirionez hepken.\n9 Laouen omp pa vezomp gwan gant ma viot kreñv. Hag ar pezh a c'houlennomp, eo ma teuiot da vezañ peurvat.\n10 Setu perak e skrivan an traoù-se o vezañ pell diouzhoc'h, evit pa vin en ho touez, na'm bo ket da vezañ garv ganeoc'h, hervez ar galloud en deus an Aotrou roet din evit kenteliañ ha nann evit distrujañ.\n11 A-hend-all, breudeur, en em laouenait, bezit peurvat, en em frealzit, bezit eus un hevelep santad, bevit e peoc'h, hag an Doue a garantez hag a beoc'h a vo ganeoc'h.\n12 En em saludit an eil egile dre ur pok santel.\n13 An holl sent a salud ac'hanoc'h.\n14 Gras an Aotrou Jezuz-Krist, karantez Doue, ha kenunvaniezh ar Spered-Santel ra vo ganeoc'h holl! Amen.


Lampetia - Wikipedia\nLampetia hag Apollon, skeudenn gant John Flaxman evit an Odysseia, e 1810.\nLampetia (henc'hresianeg : Λαμπετία / Lampetía) pe Lampetie (Λαμπετιη / Lampetiê, a dalv "skedus" e gregach) a oa merc’h da Helios, an Heol, ha d'an Okeanidenn Klymene.\nHervez Homeros hag an Odysseia koulskoude e oa merc'h d'an nimfenn Neaira, hag e veze gant he c'hoar Faethousa o tiwall saout ha deñved o zad en un enezenn, pe Thrinakria (Sikilia bremañ), pe "Thrinakia".\nDimeziñ a eure da Asklepios, doue ar yec'hed, ha mamm e voe\nda bevar mab\nda deir merc'h:\nPanakeia, doueez al louzoù,\nHygieia doueez an naetadurezh,\nIaso, doueez ar pareañ.\nGant he c’hoar Faethousa e tiwalle saout he zad e peurvanoù Sikilia. Pa zegouezhas lestr Ulises en enez en em daolas darn eus e voraerien war al loened da zebriñ daou pe dri anezho. Mont a reas an div c’hoar da-gaout Helios da ziskuliañ an dorfedourien disakr. Hag an doue, droug ennañ, a bulluc’has an dud difeiz.\nPuplienn[kemmañ | kemmañ ar vammenn]\nPa voe lazhet he breur Faethon ne oa den evit he frealziñ, ha troet e voe, hag he c'hoarezed ganti, e gwez-pupli.\nE steredoniezh e vez graet (393) Lampetia eus un asteroidenn.\nAdtapet diwar « https://br.wikipedia.org/w/index.php?title=Lampetia&oldid=1770674 »\nKemmoù diwezhañ degaset d'ar bajenn-mañ d'an 23 Gwe 2017, da 11:30.


Buhez ar Sent/1912/Herri - Wikimammenn\nBuhez ar Sent/1912/Herri\n◄ Bonavantur Herri Itron-Varia Mene-Karmel ►\nArduin, o sonjal en eur vue gwelloc’h eget hini ar bed-man, a ’n em dennas en manati Fruttuaria, savet gant e dud. Lezel a reas war an ôter e zilhad hag e gurunen a roue, evit gwiskan saë ar venec’h.\nD’an 20 a viz gwengolo 1870, an Itali he deus bet ar vez da welet eur roue o tastum, dre an toull grêt er Porta pia, ar gurunen stlapet gant Arduin war ôter Fruttuaria.\nKoulskoude, Herri, c’houec’h vla goude m’oa dizroët eus e gurunedigez, a glevas e oa ar C’hresianed o tismantr douarou an Iliz.\nDigouezout a ra adarre en Itali ; trec’hi ra e enebourien ha diframman ra digante bro ar Pouilh.\nEvel n’en devoa bugel ebet, rak e bried hag hen a veve evel breur ha c’hoar, e reas e zonj da rei e holl vadou da Jezuz-Krist. Sevel a reas eun eskopti en Bamberg, er Bavier. En iliz-veur e lakas chalonied eus a Urz sant Augustin, hag en kichen, ar rouanez Kunegond a zavas ive eur manati eus a Urz sant Beneat.\nKerzet a reas bepred dorn-ouz-dorn gant ar pab Beneat ; n’en devoa nemet eur c’hoant, klask en pep tra gloar Doue, eürusted e bobl, en eur ober d’ezan dilezel e zizurziou ha senti ouz lezennou an Iliz.\nDiskaret a oe gant ar maro, d’an 13 a viz gouere 1024, d’an oad a zaou vla ha hanter-kant.\nE gorf a oe sebeliet en Bamberg, gant kalz a lid, ha goude eleiz a viraklou c’hoarvezet war e ve, ar pab Eujen III a lakas e hano war roll ar zent, er bla 1152.\nAr re a zo er renkou uhelan er bed-man a ro tro da eleiz a dud d’en em zalvi pe d’en em zaoni.\nEvel ma teu o nesan da gemer skouer warneze, e c’hallont bezan en gortoz da bignal uhel er baradoz, pe da ziskenn don en ifern.\nAdtapet diwar « https://br.wikisource.org/w/index.php?title=Buhez_ar_Sent/1912/Herri&oldid=37949 »\nKemmoù diwezhañ degaset d'ar bajenn-mañ d'an 29 Mez 2012, da 06:27.


Eil milved kent Jezuz-Krist - Wikipedia\nEil milved kent Jezuz-Krist\nEl Argar e Spagn zo anezhañ unan eus lec’hiadoù kentañ an arem koshañ ma bleustred war metalouriezh an aour an arc’hant hag ar c’houevr a-raok diorroidigezh an arem. An armoù zo anezho goustilhoù a ya war hiraat evit dont da vezañ gouglezeoù hag halabardennoù a oa priziet-kaer da vare an arem koshañ. Testeniekaet eo an darempredoù etre reter ar mor Kreizdouar (Aegea hag Egipt) hag arvor an Atlantel.\nE-kerzh an eil milved en em led an Dhraked anezho Indezeuropiz kar d'ar C'hresianed (Geted, Tribaled en norzh hag Odrysed er su) trema hanternoz ar Balkanoù betek an Danav hag e Mysia (Azia Vihan).\nKrediñ a reer eo digejet ar yezhoù finnhungarek e kornôg Sibiria e-tro -2000.\nAdtapet diwar « https://br.wikipedia.org/w/index.php?title=Eil_milved_kent_Jezuz-Krist&oldid=1872332 »\nKemmoù diwezhañ degaset d'ar bajenn-mañ d'an 24 Ebr 2020, da 13:52.


Pajenn:Sales - Introduction d’ar Vuez devot.djvu/74 - Wikimammenn\nPajenn:Sales - Introduction d’ar Vuez devot.djvu/74\ncaër eo ar Rouantelez-se a zevotion. En so ebat guelet ar gompagnunez-se a Verc’heset, Gouaset ha Merc’het guennoc’h eguet ar fourdilis ; an assamble-se a Intâvezet leun eus a ur vortification hac a un humilite santel ! Considerit ar renq eus a un nombr bras a dud demezet, pere a vêv assambies en o Friedelez gant un hevelep douçder, hac un hevelep respet an eil evit eguile, ma tisquezont ervat ez e bras carantez Doue en o c’halon.\nSellit penaus ec’h accord an Eneou devot-se ar sourci eus o zieguez exterieur gant ar sourci eus o interieur, hac ec’h accordont ar garantez evit o Friedou a so var an douar gant ar garantez evit o Fried Divin a so en Eê. N’hoc’h eus nemet sellet outo partout, hac o guellot oll en ur gontananç santel, douç hac amiabl, o clevet hon Autrou Jesus-Christ pehini a garrent da blaci e creis o c’halon.\nEn em rejouissa a reont, mæs gant ur joa gracius, charitabl ha reglet mat ; en em garet a reont, mæs gant ur garantez sacr ha pur meurbet. Ar re a so affliget eus ar bobl devot-se, n’en em dourmantont quet cals, na ne gollont quet a gouraich : Bref ha c’hui na vel anaoulagat agreabl eus hor Salver, oc’h o c’honsoli, hac ii oll assambles o trei o c’halonou varzu ac ennân.\n3. Quiteat hoc’h eus erfin Satan gant e\nAdtapet diwar « https://br.wikisource.org/w/index.php?title=Pajenn:Sales_-_Introduction_d’ar_Vuez_devot.djvu/74&oldid=101775 »\nKemmoù diwezhañ degaset d'ar bajenn-mañ d'an 13 Mae 2017, da 22:20.


Pajenn:Koñchennoù eus Bro ar Ster Aon.djvu/83 - Wikimammenn\nPajenn:Koñchennoù eus Bro ar Ster Aon.djvu/83\ntoull ar gornandoned\nDaoust ha piou eta e grede mont er-maez da vale dre eun amzer ken divalo ?\nHa Laou digeri.\nOuz sked eul luc’hedenn ec’h anavezas Katell goz. Ober a reas raktal sin ar groaz, rak Katell goz he devoa ar vrud da veza eur sorserez, abalamour ma n’he devoa ti ebet.\nSoñj a zeuas d’ezañ da gas anezi kuit ha da serri an nor outi, met e galon vat a voe trec’h d’e reuñkeun (doñjer, euz), ha neuze, komz Jezuz a oa en e spered :\n« Me a oa hep ti, ha digemeret hoc’h eus ac’hanoun. »\nHag heñ lavarout d’ezi dont tre.\nGleb-dour-teil he zruilhou, ar baourez a ya d’azeza war an oaled. Kridienn a zo gant he izili, kloka a ra he dent.\nAnnaig, truez leiz he c’halon, a c’houez c’hoaz eun tammig tan raden sec’h. Ha Kastell goz a astenn he daouarn askornek a-us d’ezañ. An tan-se, tan roet d’eur paour gant eur paour, a laka he zal da ziroufenna eun nebeud, hag hi a ra van da vousc’hoarzin gant he muzellou glas.\nAr vugale, tamolodet (dastumet) en dro d’o mamm a sell ouz ar vaouez paour, ha strafuilhet int.\n« Diwezat edoc’h war an hentou, ha koulskoude eo divalo an amzer, » eme Laou.\n« Divalo tre eo hag, evelato, den-all ebet nemedoc’h n’en deus digoret e zor d’in. Bet oun o skei war zor ar Gwerzig a zo d’ezañ kement park a zo amañ, tro-war-dro. Kaset en deus ac’hanoun kuit ha tamallet oun gantañ beza sorserez. Ma ! gwelout a ray hag heñ ez oun-me eur sorserez ! gwelout a ray ma rank evit-se lakaat e chas war va lerc’h ! »\nDaoulagad an hini goz a sav tan ar gasoni enno dre ma lavar ar c’homzou-se. Ma klask Laou lakaat he c’halon da deneraat ; hi avat ne selaou ket.\n« Ya ! ya ! » emezi, « va enebourien a ranko paea kement o deus graet d’in ! Met ar re a ra vad d’in, me a oar ober vad d’ezo ivez. Me a heuilh c’hoaz al lezenn goz : lagad evit lagad ! »\n« Pardonit, » eme Laou.\n« Lezit ac’hanoun ganto. Roit d’in, mar plij, eun tamm plouz da c’hourvez amañ henoz en ho ti. N’hoc’h eus netra ebet da goll. »\nEur voudenn c’hoaz en tan, lavaret ar pedennou, hag an dud da gousket.\nHuñvreou kaer a reas Laou hag Annaig. Ar baourez koz a\nAdtapet diwar « https://br.wikisource.org/w/index.php?title=Pajenn:Koñchennoù_eus_Bro_ar_Ster_Aon.djvu/83&oldid=148237 »\nKemmoù diwezhañ degaset d'ar bajenn-mañ d'an 14 Kzu 2018, da 19:04.


Ar Rathaus (an ti-kêr) en Augsburg\nAugsburg zo ur gêr e Bavaria, e mervent Alamagn, war ribl ar stêr Lech.\nSavet e oa bet kêr gant ar Romaned, er bloavezh -15, dindan an anv Augusta Vindelicorum, en enor d'an impalaer Augustus. An iliz-veur zo eus an Xvet kantved. Ur gêr zieub e oa en Impalaeriezh Santel Roman.\nHans Holbein an Henañ, livour\nHans Holbein ar Yaouankañ, livour\nBertolt Brecht, skrivagner\nAdtapet diwar « https://br.wikipedia.org/w/index.php?title=Augsburg&oldid=1635813 »\nKemmoù diwezhañ degaset d'ar bajenn-mañ d'an 13 Ebr 2015, da 23:09.


Journal de Renaud Camus, jeudi 31 janvier 2019\ncréée le vendredi 1er février 2019, 0 h 26\nmodifiée le vendredi 1er février 2019, 0 h 31Plieux, jeudi 31 janvier 2019, onze heures moins vingt, le soir. On peut très bien haïr une application — je ne sais pas du tout si c’est ~~~ ~~~~ ~~~~, ~~~~~~~~~~~~~ ~~~~, ~~~~ ~~~~~~~~~~~~ ~~~ ~~~~ ~~~~~~~~~ ~~~~ ~~~~~~~~~~ ~~~~~~~~~~ : ~~~ se tient sans ~~~~~~ ~~~~ ~~~~~~~ ~~~ ~~~~~~~~~, d’ailleurs.\nPour ~~~ ~~~~~ ~~’~~~~~~ ~~~ ~~~ ~~~~~~ ~~~ ~~~~~~ iCloud — ~~’~~~~ ~~~~~~~~~ ~~~~ ~~~~~~~~~~~~ (~~~ ~~’~~~~ ~~~~~ ~~~ ~~~~, ~~~~~) ~~~~~~~~~~~ secourable, en théorie, ~~~~~~~’~~~~~ ~~~ ~~~~~~~ ~~~ ~~~~~ ~~~~~~~ ~~~ ~~~~~~~~~~~~ ~~~ ~~~ ~~~’~~~ ~~~~~~, ~~~~~ ~~~~ ~~~~~ ~~~ ~~~ ~~~~~~, ~~~ ~~~~ ~~’~~~~~~~~~ : ~~~~ ~~~~~~ ~~~ ~~~~~~~~~~~ ~~~~~~~~~, ~~~ somme. Or il ~~ ~~ ~~’~~~~~~ ~~~~ ~~’~~~ ~~~~~~~~~ ~~~~~~ ~~~~~~~ ~~~~ ~~~~~~ ~~~ ~~~~ ~~~~~~~ ~~~~~~~~~~~~~, ~~~~~~~’~~ ~~~~ ~~~~~ ~~~~~ ~~~ ~~~~ ~~’~~~~~~ ~~~~ ~~~~ ~~~~~~~~ ~~~~~~~~~~~~ ~~~ ~~~~~~. Mais surtout iCloud ~~~~ ~~’~~~~ ~~~~~~~~~~~~~ ~~~~~~~~~~~ ~~~ ~~~~~~~ ~~~ ~~~~~~~~ ~~~~~~ ~~~ ~~~~~~~~~~~~~~~. ~~~~~~~~~~~ tout ~~~~ ~~~~~~ ~~~~ ~~~~ ~~~~~~, ~~~~~ ~~~~~ ~~~~~~~~~ ~~~ ~~~~~~~~~ ~~~ ~~~ ~~~~~~~~~ ~~~’~~~ ne songerait pas ~~~ ~~~~~ ~~~~~~~~ ~~ ~~~~~~~~~~ ; ~~~ ~~~~ ~~~~~~~~~~ ~~~~~~~ ~~~~ ~~~~~~ ~~~~~ ~~~~ ~~~~~ ~~~~~~~ ~~’~~~ ~~~~~~~~~~~ ~~ ~~’~~~~~~, ~~~ ~~’~~~~~~~~~~~ ~~~~ ~~~~~~~ ~~~ ~~~~ ~~~~~~~~~~~~~~ ~~~~~ je n’ai que ~~~~~~, ~~~ ~~~~ ~~’~~~~~~~~~~~ ~~~ ~~~ ~~~~~~~~~~~~~ ~~~ ~~~~~ perte.\nJ’ai ~~~ ~~~~~~~~ ~~~~~~~~~~ ~~~~~~~~~, ~~~~~~~ ~~~~~~ ~~~~~~ : ~~~ ~~~~~~~~~~~~~ ~~~~ ~~’~~ ~~~~~~~~~ ~~~~~~~~~~ ~~~ ~~~~ ~~’~~ ~~~~~~ délibérément. Mais à ~~~~~~ ~~~~-~~~ ~~~~~ ~~’~~~~~~~ ~~~~ ~~~~~ ~~~~~~~, ~~~ ~~~~~ ~~~ ~~~ ~~~~~~ ~~~~~~~~~, ~~~ ~~~~~~~~ ~~~ ~~~~~~ ~~~ ~~~ ~~~~~~~~ ~~~ ~~~~ ~~~ ~~~~~~~. ~~’~~~ ~~~~~ ~~~~~~~ d’assassiner iCloud, à ~~~~~~~~~ ~~~~~~~~~. ~~~~~ ~~~ ~~~~~~~~ ~~~~~ ~~~ ~~~~~~~~~. ~~~ ~~~~ ~~~~~~~~~~ ~~~~~~~~~ ~~~~~ ~~~~ ~~~~~~~ ~~~~~~~~~~~~~, ~~~ ~~’~~~~ ~~~~~ ~~~ ~~~~, ~~~’~~ ~~~~~~ ~~~~~~~-~~-~~~ ~~~ ~~’~~~~~~~~~ ~~’~~~~~~ il menace de ~~~~~~~~~~ ~~~~~ ~~~ ~~~~~~~~. ~~’~~~ ~~~~~~ ~~~~ ~~~~~ ~~~ ~~~~~~~ ~~~~~~. ~~~~ ~~’~~~ ~~ ~~~~~. ~~~ ~~ ~~~~~~ ~~~~~ ~~~~~~~~~~~~~~, ~~~ ~~~~~~~~~~~~ ~~~~~~~~~~~~ ~~’~~~~~~~ ~~~~~ ~~~~ ~~~~~~~~. Depuis lors les ~~~~~~~~~ ~~~~~ ~~~~~~~, ~~~~~~ ~~~~ ~~~ ~~~~. ~~~ ~~~ ~~~ ~~~~~~~~~ ~~~~~ ~~~~~~ ~~~~~~~~ ~~~~~ ~~~~~~~ ~~~ ~~~~~~~~ ~~~ ~~~~~. ~~ ~~~~~ ~~~~~~~ ~~~ ~~~ ~~~~~ ~~~~~~~~~ de fausses alternatives, ~~~~~ ~~’~~~ ~~~~ ~~~~~~~ ~~~~~~~~~ ~~~~ ~~~~~~~~~~~~~~~ ~~~ ~~~~ ~~~~~~~~ ~~~~~~~~~~, ~~~ ~~’~~~~~~ ~~~ ~~~~~~ ~~~~~~ ~~~~~~ ~~~~ ~~~~~~~~ ~~~~~~~~~~~ : “~~~~~ ~~~~~…”. ~~~~ ~~~~~~~~ ~~~~~~~~~ ~~~~~ ~~’~~~~~~~~~ très fréquents, dans ~~~ ~~~~~~ ~~~~~~~~~~ ~~~~ “~~~~~~”, ~~~ ~~~~ ~~~~~~~~~~ ~~~~~ ~~~~~ ~~~~~~~~~ ~~ ~~~ ~~~’~~~ ~~~ ~~~~~ ~~ ~~~~~~ ~~~~~~~ ~~~~~~~~~ : ~~~ ~~~~~ ~~~ ~~~~~ ~~~~ oui tout de suite, ~~~ ~~~~~ ~~~ ~~~ ~~~~~ ~~~~ plus tard. ~~’~~~~ ~~~ ~~~~~~, ~~~ ~~’~~~ ~~~~~. ~~~ non ~~~ ~~~~~~~ ~~~~ ~~~~~~ ~~~~ ~~~~~~~~~~~~~ ~~~~~~~~~. ~~~, plus tard, ~~~ peut très bien ~~~~~ ~~~~~ ~~~~~ ~~~~~~~~, ~~~~~~~ ~~~~ ~~~~~ ~~~~~~~~. ~~~ ~~~~~~ ~~~~ ~~~~~~ ~~ ~~~~~~~ ~~~~~ ~~~~~ ~~~~ ~~~~ ~~~~ ~~~~~~~~~ ~~~~~~~~~~, ~~~~ ~~~ ~~~~~~~~~ ~~~~~~~~ ~~~~~~~~~, ~~ ma grande fureur.\nL’après-midi ~~ ~~~~ ~~~~~ ~~~~~~~~~~~. ~~~ ~~~~~~~~~ ~~’~~~~~ ~~’~~~~ ~~~~~~~ ~~~~~ ~~~~~~~~~~, ~~~ ~~~~~~~~~~, ~~~ ~~~ ~~~ ~~’~~ ~~~~ ~~~~~~~ ~~~~ ~~~~~~. ~~~~~ ~~~~~ ~~~ ~~~~~~~ ~~~~~~~~ ~~~~~ ainsi dire à ~~~~~. ~~~ ~~~~~ ~~~~ ~~~~~~ ~~~ ~~~~~~~ ~~~~ ~~~~~~, ~~~~ ~~~~~~~~~~~~~~ ~~~ ~~’~~~ ~~~~. ~~’~~~~ ~~~~~~~~ ~~~~~~~~~~ — ~~~~~ ~~~ ~~~ ~~~~~ ~~~~~ ~~~~~~~~~ ~~~~ ~~~~~~~~~~~~~~ — qui nous a ~~~~~~ ~~~ ~~~~ ~~ ~~~~~~~~~. ~~~~~~~~~~ ~~’~~~ ~~~~~~~-~~~~~ ~~~~~ ~~’~~~~~~~ ~~~~~ ~~~~~~~~~~ ~~~~~~~, ~~~ ~~~~~~~~ ~~~~~~~~~~ ~~ ~~~~~~.\nvoir l’entrée du jeudi 31 janvier 2019 et ses 2 images dans Le Jour ni l’Heure


K02R03 Serr-Noz - BreizhVOD\nPolis, SERR-NOZ, Koulzad 2\nMuntr un alvokad, penn bras er vro, a lak war wel un istor a garantez hag a goll, maget gant disfiz ha diskred an dud a vev eno, er maezioù don. Perak e veve Nora ha Daniel ur vuhez ken distro ? Petra en deus Mathias kavet el liorzh ? Ha kavet e vo Daniel gantañ araok n’hallfe Glyn Powell lakaat e grabannoù war ar paotr yaouank ? Treiñ a ra an amzer, met e oar Mathias e c’hello ar vignoniezh etre Daniel ha Branwen Powell kas anezhañ d’ar wirionez.


Football. La France qualifiée, les Bleues soulagées 3 minutes\nSur ha n’eo ket marteze : n’eo ket aes kozhaat, met diaesoc’h eo yaouankaat ! Evit afer-se e vo ret da Erwan Kerlareg kuitaat e di e Kreiz Breizh evit distreiñ da kêr vras e vugaleaj. Haroz an istor-mañ ne vo ket e-unan avat : tasmantoù an dud bet tost outañ e-pad e vuhez ne vint ket pell gwech ebet… Deuet eo brav gant Jean Le Clerc de la Herverie evit e romant kentañ. Ennañ e vez taolennet sorc’hennoù an dud aet war an oad, ha pa vefe reoù ar vro gozh az a diwar-wel peotramant reoù ur sekselezh a fell dezhe bevañ betek penn. « Seizh tra da ober » en doa lipet priz ar brezhoneg roet gant kêr Gemper setu bremañ tri bloaz zo.\nJean Le Clerc de la Herverie, Al Liamm, 12 €. www.brezhoneg.org\n« Lennegezh ar brezhoneg en XXvet kantved – Levrenn 4 »\nSed amañ pedervet lodenn an dastumadeg boulc’het gant Frañsez Favereau ugent vloaz zo pe dost bremañ ! Enni e vo adkavet an holl bluennoù o deus merket istor hol lennegezh abaoe miz Mae 1968 : Anjela Duval, Glenmor, Yann-Ber Piriou… Betek fin ar c’hantved e oa birvilh er vro, se zo kaoz ez eus bet embannet kalz a destennoù fromus pe flemmus, evel a re a veze kavet er gelaouenn Yod Kerc’h. Klok eo heuliadenn Skol Vreizh diwar vremañ, gant ouzhpenn 2 000 pajennad evit ober gwelloc’h anaoudegezh gant hor skrivagnerien vrezhonek. Labour vrav eta, daoust ma c’haller kaout keuz eus un dra : el levrenn-mañ ne c’haller ket tañva stil pep hini anezhe… dre ziouer a blas, sur ha n’eo ket marteze !\nFrancis Favereau, Skol Vreizh, 33 €, www.skolvreizh.com


Journal de Renaud Camus, vendredi 5 janvier 2018\ncréée le dimanche 7 janvier 2018, 0 h 15\nmodifiée le dimanche 7 janvier 2018, 0 h 22Plieux, vendredi 5 janvier 2018, une heure du matin. Mon système de travail depuis toujours consiste à concentrer tous mes efforts sur un point (“routine” ~~~~~~~~~, ~~~~~~~~~~, ~~~ ~~~ ~~~~~ ~~~~ ~~~~~-~~~~~~~~~ ~~~ ~~~~ ~~~~~~~…), ~~~ ~~ ~~~~~~~~ ~~~~~~~~ ce temps tout ~~~ ~~~~~~ ~~~~~~ ~~ ~~~~-~~’~~~~. ~~~ ~~ ~~~-~~~~~~~ ~~~ ~~~ ~~~~~~~ ~~~~~~~~, ~~~~~~~~~~~~~~, ~~~ ~~~~, ~~~ ~~~~~, ~~~ ~~~ ~~~~~~~~~~~~~ : ~~~ ~~~~~~ ~~~~~ ~~’~~~~ ~~~~~~ ~~~ ~~~~~~~~~~~ refusant de changer ~~~ ~~~~~~~~ ~~~~~ ~~~~ ~~~~~~~~ ~~~ ~~~~~~~ ~~~~ ~~~~~~. En ~~~~~~ sale ~~~~ ~~~~~~ ~~~~~ ~~~~, ~~’~~~~~~~~~, ~~~~ ~~~ ~~~~ ~~~~ ~~~~~~~~~~ ~~~~~~~~ ~~’~~~~ ~~~ ~~~~~~~~~~~~~~~, ~~~ quand je parle ~~~ lettres urgentes ~~~ ~~~~~~ ~~~~~~ ~~ ~~~~ ~~~~~~~~ ~~’~~~~~~~~~, ~~~~~ ~~~ ~~’~~~ ~~~~~~ (~~~~~~~~~-~~~~~ ~~~~~ ~~~ ~~~~~, ~~~~~ ~~~~~~~~~~~…), ~~~’~~ ~~~~ ~~~~~~~~ ~~’~~~~~, ~~~ ~~~~~~~~~~~~~, ~~~ gens qui se ~~~~~~~~~ ~~~ ~~~ ~~~~~~~~ ~~~~~~~~~ ~~~ ~~~~ ~~ ~~~~ ~~~~~~~~~, ~~~ ~~~~ ~~~ ~~~~~~~ ~~~~~ ~~~~~~~~~~, ~~~ ~~~~~ ~~~~~ ~~~~~ ~~’~~~~~ ~~~’~~~ ~~’~~~~~~~~~~, ~~~ ~~~~ ~~~~ ~~~ comble, parce que ~~’~~~ ~~~~~~~ ~~~’~~~ ~~~~~~~~ ~~~~~~~~~~~ ~~~~~~ ~~~~~ ~~~ ~~~~~ ~~~~~~ ~~’~~~~~~~ ~~ ~~~~~~-~~~ ~~~ ~~~~~~-~~~. ~~~ ~~~~~~ ~~~~~~~, ~~~ ~~’~~~ ~~~ ~~~~, ~~~~ ~~~~ ~~’~~~~ ~~~~ ~~~~ je dessers surtout, ~~~~ ~~~~~~ ~~~~~~~~~. ~~’~~~~~~~~, ~~~ ~~’~~~~ ~~~ ~~~~~~~ ~~~ correct.\nCe ~~~’~~~ ~~~~~~~~ ~~~~~~ ~~ ~~~~~ ~~~~~ ~~~ ~~~~~~ ~~~~ ~~~~~~ ~~~~ ~~~~~~-~~~, ~~~ ~~~~ ~~~~~~~ ~~~~~~~ ~~~~ mois et des ~~~~~, ~~’~~~~~~ ~~’~~~~~~~~ “~~~~~”, ~~~~~ ~~~ Dictionnaire ~~~~ délicatesses ; ~~~~~ ~~~~~~~~ ~~~~~ ~~~ ~~~~~~ ~~~~~~, ~~~ ~~~~~-~~-~~~~~, ~~~~ ~~~~~~~~~, ~~~ ~~~~~~~~~ ~~~~ ~~~~ ~~~~~~~ ~~~ ~~~~~~~~~~~ ~~~~~~~ des années la ~~~~~~~~~~~~ ~~~~~~ ~~~~~~~ ~~~~~ ~~~~~~~~~ ~~~ ~~~~~~~~, ~~ ~~~~~~~ ~~~ ~~~ ~~~~~~~. ~~~~-~~~~~ ~~~~ ~~~~~ ~~~~~~~~ ~~~ ~~~ ~~~~~~~~~~~ ~~~ ~~~~ ~~~~~~, ~~~ “~~~~~~~ ~~~~~~~”, ~~~~~ ~~~ tire, me dit-il, ~~~~~~~~~~ ~~~~~~~~~ ~~’~~~~~~ ~~~~~ ~~~~ ~~~~~, ~~~ ~~~~ ~~~~~~~~~~~ ~~~ ~~~~~ ~~~~~~. ~~’~~~~ ~~’~~~~~~~~~ ~~~~, ~~~~~~~, ~~~~ ~~~~~ ~~~ ~~~~~~~~ ~~~ ~~’“~~~~~~~~”, ~~~ ~~’~~~ ~~~~~ ~~~~~, ~~~ l’opuscule en question, Le ~~~~ “race”, ~~~~~. ~~~ ~~~~ ~~~ ~~~~~~ ~~~ ~~~~~~. ~~~ ~~~~~ ~~~~~~~~ ~~~ ~~~~~~ ~~~~~~ ~~~~~ ~~~ Dictionnaire ~~~~ ~~~’~~~ ~~~~ ~~~ ~~~~~~, ~~~~~ ~~~ ~~~~~~ de work in progress. ~~~ ~~~~~~ ~~~~~~ ~~~~ ~~ ~~~~ ~~~~~ ~~~~~ ~~~ ~~~~ ~~’~~~~~~~~~ ~~~~~~ ~~ ~~~~~, ~~~~ ~~~ ~~~~~~ ; ~~~~~ ~~~~~~ ~~~ ~~~~~~ ~~~~~~ ~~~~~ ~~~ ~~’~~ ~~~~~~~ fini, jamais, jamais, ~~~~~~~. ~~~ ~~ ~~~~~ ~~~~~~ ~~~~~ ~~~~ ~~~~~~~. ~~~ ~~~ ~~~~ ~~~~~~~~~~~~~ ~~~~~ ~~~ ~~~~~~~~ ~~ ~~’~~~~~~~~, ~~~ ~~~~ ~~~ ~~~~~~~~~ ~~~ ~~~~, ~~’~~~~~~~ ~~~~~ ~~~~~~~~~~~~~~ ~~~~ liste de fautes ~~~ ~~~ ~~~~~~~~~~ ~~~’~~~ ~~ ~~~~~ ~~~~~~~~~ ~~~~~ ~~~ ~~~~~~~~ ~~~ ~~~~~~ (~~~~~ ~~~ ~~~~~~~~ ~~~ ~~~~~ ~~~~ ~~~ ~~~~~ ~~~~ fautes, ~~~ ~~~~ ~~~ ~~~~~ ~~~~ coquilles) ; et ~~~ ~~~~~ ~~~~~~~ ~~~~~~~~~ ~~~~~ ~~~ ~~~~~~ ~~~~ ~~~~~~~~~~~~ ~~~~~~~~~~~. ~~~~~~~~, ~~’~~~~ ~~~~~~~~~~~~~~~ ~~~ ~~~~ ~~~~~~~~-~~~ ~~~~ ~~~~~ ~~~~~~ ~~~~ ~~~~~ ~~~~ ~~~~~ ~~~~~~~ ~~~~ ~~~~~~~~~~ ~~~~~~~~~ mais constituer la ~~~~~ ~~~ ~~~~~~ ~~~ ~~~~~ ~~’~~~~~~~~, ~~~ ~~~~~~~~~~ ~~~~~-~~~ : ~~~~ ~~~~~~ ~~’~~~~~~, ~~~~ ~~~~~~~~~~~~~, ~~’~~~~~~ ~~~~ ~~~ ~~~~~~~~~ ~~~~~ ~~~~~~~. ~~~ ~~’~~ ~~~~~~~, ~~~ ~~~~~ ~~~ ~~~ mettre dare-dare à ~~~~~ ~~~ ~~~’~~~ ~~ ~~~~~~~~ ~~~~~ ~~~~~~ ~~~ ~~~~~~~~ ~~~ ~~~~~~. ~~~, ~~ ~~~~~~ ~~ ~~-~~~ ~~~~~~~~ ~~ ~~~~ ~~~~~~ (~~~ ~~~~~ ~~~ ~~~~~~~~~~ ~~’~~~~~~ ~~~~ ~~~~~~~~~~ comme on le ~~~~~~~~), ~~~~~ ~~~~~~~~~ ~~~~~~~~~~ ~~’~~~~~~~~~~~ ~~~~~~~~~ ~~’~~~ ~~~~~~ ~~~~~~~, ~~~~~ ~~’~~~ ~~~~~~.\nvoir l’entrée du vendredi 5 janvier 2018 et son image dans Le Jour ni l’Heure


a-douez - Wikeriadur\nDiwar a ha touez.\nU3g eus e douez\nU3b eus he zouez\nL1 eus hon touez\nL2 eus ho touez\nL3 eus o zouez\nD eus an touez\nHa gorrek out savet a-douez ar vein ruilh. — (Anjela Duval, Troennet ha kildroennet e-barzh Oberenn glok, 2000, p. 641.)\n— « [...]. A-douez va c'herent, ha va mignoned, n'eus nemedoc'h hag o deus priziet dont da welout ac'hanon. » — (Jakez Riou, An Ti Satanazet, Skridoù Breizh, 1944, p. 40.)\nAet int er-maez eus hon touez, met ne oant ket eus hor re. — (Lizher kentañ Yann e-barzh Testamant Nevez hon Aotrou hag hor Salver Jezuz-Krist, troet gant Gwilh ar C'hoad, 1893, adwelet ha lakaet e brezhoneg a-vremañ gant Lukaz Bernikod, 2004.)\nEvel ma hon eus anavezet penaos hiniennoù deuet eus hon touez o deus trubuilhet ac'hanoc'h gant o frezegennoù... — (Oberoù an ebestel e-barzh Testamant Nevez hon Aotrou hag hor Salver Jezuz-Krist, troet gant Gwilh ar C'hoad, 1893, adwelet ha lakaet e brezhoneg a-vremañ gant Lukaz Bernikod, 2004.)\nJezuz a zo o paouez sevel d'an Neñv eus ho touez, a ziskenno ac'hano un deiz en hevelep doare m'eo pignet. — (Tad Medar, Ar Werc'hez Vari Hor Mamm, 1937.)\nHa n'oc'h ket, er c'hontrol, bet er glac'har, evit ma vije lamet eus ho touez an hini en deus graet an dra-se ? — (Lizher kentañ Paol d'ar Gorintiz e-barzh Testamant Nevez hon Aotrou hag hor Salver Jezuz-Krist, troet gant Gwilh ar C'hoad, 1893, adwelet ha lakaet e brezhoneg a-vremañ gant Lukaz Bernikod, 2004.)\nDre-se, deuit er-maez eus o zouez, ha pellait diouto. — (Eil lizher Paol d'ar Gorintiz e-barzh Testamant Nevez hon Aotrou hag hor Salver Jezuz-Krist, troet gant Gwilh ar C'hoad, 1893, adwelet ha lakaet e brezhoneg a-vremañ gant Lukaz Bernikod, 2004.)\nAdtapet diwar « https://br.wiktionary.org/w/index.php?title=a-douez&oldid=253907 »\nKemmoù diwezhañ degaset d'ar bajenn-mañ d'an 29 Kzu 2017, da 17:10.


AR PLOMARC'H - Skolaj Diwan Kemper Jakez Riou\nSkolaj Diwan Jakez Riou 3294 …\nTaolennit ul lec'h ma plij deoc'h mont da bourmen - 4re klas\nAr Plomarc'h, gant Loeiza\nar beolioù garum\nTorc'hwenial er fank, nag un ebat !\n'Vont ganit, troad ar c'herzher tamm ne skuizh...\nMaez ha mor...\nAr Plomarc'h a zo un tammig e-giz ur park bras, gant ur gêriadenn gozh, koadoù ha pradoù tro-dro. Ur feurm a zo ivez. Kalz a draoù a c'heller ober eno : pourmen, sellout ouzh loened ar feurm (saout, moc'h, deñved, oaned…), mont da welet diskouezadegoù, gwelout plant el liorzh aromatek, neuial, mont war an traezhennoù bihan, plantañ legumaj, feurmiñ ur ched, gwelout ti ar skrivagner Georges Perros, ha kalz a draoù all c'hoazh !\nAr Plomarc'h a zo en traoñ straed ar Plomarc'h, just e-kichen ar straed e lec'h m'emaon o chom, e Douarnenez. E kichen porzh ar Rozmeur emañ, hag ar mont-e-barzh a zo just goude an uzin ruz (ur fritur kozh).\nMont a ran di alies, abaoe ma'z on bihan. Plijout a ra din mont da bourmen er Plomarc'h, peogwir n'eo ket pell, ha kalz traoù disheñvel a zo tu ober, e forzh peseurt mare, ha digor eo d'an holl. Plijus eo ivez peogwir e cheñch ar maeziad : gallout a ra tremen eus ar mor d'ar pradoù, pe d'ar c'hoadoù. Kalz a blant hag a loened a c'heller gwelout ivez.\nGwechall e oa ar Plomarc'h ur gêriadenn, setu perak ez eus tiez kozh un tammig distrujet ha poulloù-kannañ. Hervez ar vojenn e vefe bet ar roue Marc'h o chom eno, setu perak eo anvet ar "Plomarc'h". A-raok c'hoazh e oa bet savet beolioù garum gant ar Romaned (beolioù evit ober garum, ur seurt meskaj pesked goet). Ar skrivagner Georges Perros en doa un ti bihan evit labourat er Plomarc'h, er bloavezhioù 1970-1980.\nTachenn ar Plomarc'h a zo d'an ti-kêr, ha publik eo. Gwarezet eo abaoe 1975, peogwir ez eus spesadoù loened ha plant ral. Ar Plomarc'h a oa dispartiet e daou damm: ar Plomarc'h pellañ hag ar Plomarc'h tostañ.\nMeur a draezhenn vihan hag a aod-bili a zo, ha tu zo neuial er mor. Koadoù a zo ivez, gant gwez a bep seurt (derv, sapin…), ha pradoù geot. Kalz sav ha disav a zo gant an dachenn. Livioù a bep seurt a zo, dreist-holl glas evit ar gwez, ar geot hag ar mor, met ivez gris evit an tiez kozh e mein, hag a bep seurt livioù evit ar bleunioù, hag al loened.\nAr c'hwezh a zo c'hwezh ar feurm hag al loened, chwezh ar mor, ar c'hoadoù, ar plant aromatek, ar bleunioù (an natur dre vras). Ur c'hwezh disheñvel a zo hervez al lec'h ma vezomp, met bez emañ e pep lec'h c'hwezh ar mor. Klevet e vez ivez trouz ar mor, ha trouz ar feurm.\nA-wechoù, evit an 21 a viz Even ez eus tu klevout sonerezh, ha pourmenadenn ar sardin, ur bourmenadenn war-droad kanet e Douarnenez a dremen alies dre ar Plomarc'h, ha debret e vez sardined eno goude. Tu zo ivez tañva boued bio e-pad ar foar bio, hag a vez a-wechoù eno, pe kutuilh ha debriñ mouar, kraoñ-kelvez…C'hoarioù a zo evit ar vugale, ha tu zo gwelout filmoù pe abadennoù. Panelloù a zo ivez evit displegañ traoù war ar beolioù garum, Georges Perros, al loened, ar plant, istor ar Plomarc'h, al legumaj…Marc'had Nedeleg a vez eno ivez.\nPlijus-tre eo mont di, brav eo ar maezioù, ha kalz a draoù a zo d'ober.